amanoisuno/poet huggingface dataset:
春晚山行問酒主媼以瓶罄告 王邁
霜曉寒於臘，日中方有春。雲頭纔作暮，風力又欺人。老犢眠方穩，雛鶑語未真。停驂謀一醉，不酌酒家貧。
轎中五言 王邁
卯酒工爲醉，春衫怯曉寒。籃輿有何味，脚力且圖閒。得句點頭笑，拈書信手翻。僕夫行且止，我愛眼前山。
次韻調甘內掾 王邁
韓掾才情妙，吟成苦夜長。歌殘如意鐵，夢斷合歡床。鼓瑟湘雲暖，吹笙嶺月凉。舊時雙燕子，飛入謝家堂。
鵝坑先塋晚歸 王邁
詰曲穿荒徑，高平見遠山。溪乾呈石紫，林峭露楓丹。不道歸來晚，惟愁句未安。片雲真解事，放出月團團。
夢林清叔 王邁
已分幽明隔，無端入夢來。交情今已矣，汝死亦冤哉。白骨今何在，滄波去不回。蛟龍慎勿食，之子謫仙才。
冬孟駕出親享太廟連日雨是朝大霽都人云凡四次如此矣  其一 王邁
玉宇曈矓曉，瓊京略綽寒。紫衣千騎從，黄繖萬人看。日景新開霽，天顔賸有歡。駕回春滿殿，聖母喜加餐。
冬孟駕出親享太廟連日雨是朝大霽都人云凡四次如此矣  其二 王邁
穀旦街塵浄，滿城春意多。威儀清警蹕，鹵簿扈鑾和。從騎黄金勒，回班白玉珂。恩榮誰不羨，報上合如何。
送陳宗諭進叔晉接赴慶元添倅及乃弟泰來四首  其一 王邁
向來寅陛對，冷語頗冰人。未犯神龍怒，先遭老鳳嗔。宗庠隨却步，家食不憂貧。公語何嘗泯，題輿寵渥新。
送陳宗諭進叔晉接赴慶元添倅及乃弟泰來四首  其二 王邁
謾說題輿樂，誰知憂國心。城狐方伺隙，邊馬已如林。去上緹屏最，行陳丹扆箴。脂韋何足算，百煉是精金。
送陳宗諭進叔晉接赴慶元添倅及乃弟泰來四首  其三 王邁
若見青山老，煩言僕寄聲。入新無好况，依舊是狂生。國事今如許，庸醫見亦驚。不知靈壽杖，還解拄天傾。
送陳宗諭進叔晉接赴慶元添倅及乃弟泰來四首  其四 王邁
玉季吾心友，經行話舊游。定知龍有種，又快鶚橫秋。對策空丹臆，爲兄賽一籌。功名相迫遂，只許片時留。
別劉孟容峸提幹二首  其一 王邁
孟容吾畏友，春日去朝京。蔗境詩多好，蓮池官最清。坐誣緣舉將，取忌爲時名。諸老端平歲，同詞爲辨明。
別劉孟容峸提幹二首  其二 王邁
吾莆諸壽雋，習靜魯靈光。有子麒麟種，羣孫鴛鷺行。此行青眼衆，見謂白眉良。通籍何愁晚，庭椿樂未央。
送林師道似之赴寧都尉二首  其一 王邁
造謗端平歲，時髦一網空。君爲梨嶺後，名在蘂宮中。躐等輕餘子，知音邁鉅公。莫嫌登第晚，試看艾軒翁。
送林師道似之赴寧都尉二首  其二 王邁
及物官無小，平生志所存。一條冰出壑，五色棒懸門。皂蓋邦魁彥，繡衣鄉達尊。儻能念寒畯，梅市得春溫。
送鄭邛叔珪之博羅尉四首  其一 王邁
奇士束科目，炯如金在沙。孤吟娛草带，幾度見槐花。此舉衣纔綠，相看鬢欲華。泥金墨猶濕，已報熟葵瓜。
送鄭邛叔珪之博羅尉四首  其二 王邁
三十年朋友，詩筒幾往還。君纔遊宦海，我正賦囚山。灘鶒何時下，沙鷗鎮日閒。升沉蹤跡異，心事却相關。
送鄭邛叔珪之博羅尉四首  其三 王邁
初宦南游日，去年西嘯時。豈無風竹興，剩有雪梅詩。一尉聊且浼，諸公定見知。勉旃行好事，遠業此其基。
送鄭邛叔珪之博羅尉四首  其四 王邁
是邑經兵火，今纔補少痕。要教民擊壤，毋遣吏椎門。文惠殘碑在，坡仙醉墨存。公餘勤物色，幽興入琴樽。
送朱君錫珪尉德化二首  其一 王邁
皷篋游環璧，如君最妙齡。阿{隬/女}開絳幔，大阮共爐亭。力學案堆雪，收科蟄奮霆。莫嫌梅市小，有路透青冥。
送朱君錫珪尉德化二首  其二 王邁
隣邑宜初宦，輕軒最便家。親顔悅萱草，詩料有梅花。佳兆雙飛鶒，夷途萬里驊。好培經世業，他日步清華。
送張能父天定赴瑞州教二首  其一 王邁
孟子稱三樂，廣文兼有之。壽椿齊百歲，常棣秀連枝。初筮筠江郡，尊爲芹泮師。英才需教育，遠業立鎡基。
送張能父天定赴瑞州教二首  其二 王邁
太學穿楊巧，青春斫桂榮。心燈傳老宿，文印授諸生。德履華嵩重，襟期玉雪清。君王他日問，張姓複其名。
送陳汝功起宰永春二首  其一 王邁
通了金閨籍，須教邑債還。尚威民作敵，徙善吏容奸。世久無彭澤，人今識魯山。平生經濟學，隨力救時艱。
送陳汝功起宰永春二首  其二 王邁
一第垂三紀，卿評占得多。生涯似韋布，談笑試絃歌。夏校士師道，春臺民飲和。政成行奏最，好去立言坡。
送劉無競克遜司門赴召三首  其一 王邁
吾郡稱多士，君家總俊游。仲方在閒散，伯又襲編修。道與時升降，賓隨主去留。郵亭還祖餞，別意爽於秋。
送劉無競克遜司門赴召三首  其二 王邁
上了朱轓最，催還白玉京。兄憐子由別，母勸器之行。醫國言須切，謀身策尚平。友朋空愛助，君自有權衡。
送劉無競克遜司門赴召三首  其三 王邁
更化僅如許，和戎覺又非。邊陲風色惡，人物曉星稀。國事迷當局，時賢赴急機。周嫠空憤切，不慮歲無衣。
送龔少貽北赴汀州司戶 王邁
莊敏與文獻，諸孫總俊髦。此郎如玉樹，初筮即珠曹。官小人能大，心清名自高。公餘須力學，流俗易滔滔。
送吳夢大監稅赴潮州圃灣二首  其一 王邁
詩禮名家子，錚錚早有聲。右班聊借徑，在計更司征。霜日孤標凈，湖山一鬨平。圖南九萬里，此去是頭程。
送吳夢大監稅赴潮州圃灣二首  其二 王邁
一命官無小，心思及物同。高風超俗見，隻手救人窮。宦路梅花白，親庭萱草紅。賢明尤易事，最喜遇南豐。
愛女 王邁
愛女有家後，沉痾未下床。問巫羞左道，市藥嘆空囊。攻悶三杯酒，祈安一瓣香。祠山消息好，秋杪得還鄉。
送良沃州賦得石上松 王邁
南山巖石上，鬰鬰長青松。樛枝全似鐵，老幹半成龍。法雨流根潤，慈雲護影重。吾師掛錫處，苔蘚近來封。
題名士蔡偉叔宣子文集 王邁
書眼昏眵久，今逢刮膜篦。詩編雲岫序，文卷水心題。富艷濯江錦，清寒印月犀。行行遇知己，莫歎橐無齎。
仙水歸程 王邁
九鯉湖邊路，重來盟未寒。折花挼水獻，策杖馭風還。宦海波濤惡，仙家日月閒。前生丹在否，歲晚要重丸。
簡仙遊宰黄瀛甫登二首  其一 王邁
爲喜雙鳬舄，將臨九鯉鄉。民貧嗟轍涸，吏橫正鴟張。誰與催賢令，速來仁一方。茅簷茨屋下，延頸望春陽。
簡仙遊宰黄瀛甫登二首  其二 王邁
詩要淵明賦，琴須宓子鳴。幸哉吾百里，行矣見雙清。民瘼需綏撫，人才待作成。豬肝非我嗜，無事累高明。
池上歸道間即事二首  其一 王邁
一雨惱春思，今朝得快晴。水波隨日動，麥浪受風平。野意來無極，籃輿穩更輕。抵家何事好，稚子亦驩迎。
池上歸道間即事二首  其二 王邁
寒食清明近，知春不久歸。眼驚紅作陣，心愛綠成圍。宿鷺立晴瀨，栖鴉掀夕暉。狂遊付年少，我已省前非。
癡兒 王邁
癡兒纔五歲，器局稍精明。弄筆誇郎罷，窺鸞效女兄。顧瞻眸子俊，酬答舌頭輕。但願身長健，看渠骨骼成。
聽兒德胙讀書呈邱景實知一教授 王邁
我被儒官誤，如今又教渠。但令識數字，不要讀多書。帝憚汲生戇，人嫌賈誼疏。君看朱紫貴，不害腹空虛。
山中讀誠齋詩 王邁
四海誠齋老，千年百卷詩。不親門下炙，却恨我生遲。嚼句有何味，班荆坐許時。大羹元淡泊，妙處少人知。
人日設安籙醮有送菊花一盆四幹直上開花數百顆不減重陽喜而成詩 王邁
弱幹簪頭大，鮮葩蠟樣黄。携來煩稚子，喜甚見重陽。不與浮花並，看渠晚節香。今宵持供聖，一粲動天皇。
多病 王邁
客問新來况，新來病更多。憂時添老色，慍小損天和。不夢榮華境，祇尋安樂窩。年豐米猶賤，加飯笑廉頗。
看蔣玉父有珍炙膏肓 王邁
炷艾劇炎火，端躬如泰山。醫師工指授，豎子覺毛寒。鐵脊梁須壯，銀河水不乾。明知寧忍痛，絕慾信爲難。
歲晚 王邁
月映林塘澹，風含笑語凉。俯窺憐綠凈，小立佇幽香。携幼尋新菂，扶衰坐野航。延緣久未已，歲晚惜流光。
闕題 王邁
文正爲州日，曾留此段奇。靈臺貯清白，廢井迸漣漪。神護蛟龍宅，波通日月池。紛紛攫金者，不畏此泉知。
輓寧宗皇帝章六首  其一 王邁
驛報行天下，君王棄萬幾。鶴翔雲漢遠，龍向鼎湖飛。杞國天初陷，咸池日尚微。臨軒思往事，血淚不停揮。
輓寧宗皇帝章六首  其二 王邁
帝業親耆定，皇圖日靖嘉。憂民比仁祖，在位邁重華。謨烈詒千載，車書混一家。最悲行蹕地，哀些咽簫笳。
輓寧宗皇帝章六首  其三 王邁
聖化調新瑟，仁師慰望霓。方還趙全璧，旋復禹玄圭。聲教恢鄒魯，威靈暢女鞮。浯碑堪恨處，聖壽不天齊。
輓寧宗皇帝章六首  其四 王邁
至道天同大，清心水不渾。六宮行幸少，尺宅煉真存。厭代金鑾殿，收魂玉帝垣。星辰羅上界，還奉太微尊。
輓寧宗皇帝章六首  其五 王邁
憂治勤宵旰，生經爽鼎鉶。玉巵臨瑞節，畫翠愴昕廷。草木秋零落，乾坤晝晦冥。扶持宗社計，列聖在天靈。
輓寧宗皇帝章六首  其六 王邁
方啟中興運，旋開萬世功。人心憂漆室，神斷定青宮。識見幾微表，安危指顧中。孤臣讀遺詔，無語泣西風。
輓崇清陳侍郎五首  其一 王邁
太學修名立，甘泉晚節香。巋然周大老，好在魯靈光。餘慶滄浪水，清規壽俊坊。典刑今可挹，通德合名鄉。
輓崇清陳侍郎五首  其二 王邁
峨豸居烏府，時方豹守關。吾惟操白簡，渠謾倚冰山。六館爲增氣，羣憸覺汗顔。左遷無慍色，青史自斑斑。
輓崇清陳侍郎五首  其三 王邁
當軸開邊釁，朝紳半詭隨。公方司獻納，言必及安危。願飾湟中備，毋輕馬邑師。當時雖枘鑿，今日若蓍龜。
輓崇清陳侍郎五首  其四 王邁
勇退歸雲岫，投閒十四年。莆中無此樣，地上有行仙。健筆凌坡老，清詩輩樂天。何人綴遺稿，與作不刊傳。
輓崇清陳侍郎五首  其五 王邁
小試濟川手，東西兩玉虹。誰知千載計，更在十年中。砥柱老彌壯，恩波流不窮。向來香一瓣，心事與天通。
輓平昌戴丞東二首  其一 王邁
文籙傳三昧，詞壇白雪吟。奇才困場屋，晚歲綴紳簪。所歷官雖小，去思人到今。挂冠垂九秩，福善見天心。
輓平昌戴丞東二首  其二 王邁
倒蔗入佳境，寒花留晚香。福田三古剎，恩澤四輿梁。鶴化空華表，牛眠占吉藏。他年青與紫，恒塞桂枝堂。
輓鄭昂叔珪母蔡夫人二首  其一 王邁
鍾秀端明裔，來嬪通德家。早甘寒水玉，晚愛白蓮花。樂施陰功厚，回班慶事賒。他年龍鳳麓，贈典有光華。
輓鄭昂叔珪母蔡夫人二首  其二 王邁
絳幔談經日，熊丸茹苦時。屢修堂上拜，親炙母中師。每羨萱堂樂，今成薤露悲。一生同令子，共泣蓼莪詩。
二月朔日得詩二十六韻 王邁
二月方書朔，新晴景物饒。今春添一閏，是月始元朝。一枕初回夢，千官想正朝。橫魚金繫带，鳴騎玉爲鑣。歸第無餘事，流風競貴驕。歌翻羯羊鼓，舞襯鳳凰簫。爛醉東西玉，爭妍大小喬。湖山行處樂，日月暗中消。軒冕吾何羨，巾車隠者招。林泉供嘯傲，杖屨足逍遥。砌笋和泥掘，盆花引水澆。酒爐衣可準，茶竈火頻燒。冷眼蛾投燭，灰心鹿覆蕉。慣分田父席，懶折督郵腰。繙閱書連架，賡酬詩滿瓢。只知貧亦好，未覺興無聊。所恨黄巾熾，能爲鄰境祅。四郊羣嘯聚，十室九焚焦。舊臘月虧蝕，新年地震摇。臺占頻告異，塗說洊興妖。带甲多淪沒，抽丁困役徭。備防家買劍，巡邏境鳴刁。惡少鋒尤烈，渠魁首未梟。豺狼行逐逐，鴻雁羽翛翛。欲訴閭閻苦，其如魏闕遼。太平何日見，讀報惱孫樵。
潘世表來訪臨別贈二十韻 王邁
病眼緣春困，晨興爲子明。未應談世故，政恐累吾清。書况近何若，襟期久不傾。春來已多日，課辦幾何程。我懶覺成慣，人憐太瘦生。招窮詩作祟，攻悶酒爲兵。昨著僧房宿，思尋友舊盟。時時整行李，往往嘆浮萍。一動歸歟興，長歌去矣行。小軒頻偃蹇，分物息經營。綠愛彌牆幄，紅驚糝地英。感時愁杜宇，喚夢賞鸝鶊。秩馬來迢遞，論文會合并。匆匆爲草具，鬰鬰有蘭馨。如許遽言別，深知不盡情。惜花二三月，送客短長亭。萬事眼前幻，一杯身後名。相期在忠孝，冷笑付枯榮。問學無窮盡，文章合老成。倘來聊爾爾，所立要錚錚。此去逢同社，爲儂好寄聲。有需新句子，此稿不妨呈。
春月閲報成詩寄呈方漕信儒孚若 王邁
邊耗遽如許，廟謨先定無。書生良不武，夜半亦長吁。關表成餘幾，山陽援正孤。黄塵號鬼魅，落日走猩鼯。甲士疲鏖戰，丁夫困轉輸。臨淮一带水，諸將萬金軀。宛地誰收馬，延秋忌有烏。畢魂空慘淡，曦鬼定揶揄。公外英雄少，生來忠孝俱。全將身作膽，曾以口降胡。方喜規模偉，翻爲文法拘。正塗多植枳，公論冷如菰。嚙雪全初節，凌烟勉後圖。未應歌舞地，冷眼看侏儒。
人日六言五首  其一 王邁
功名朝三暮四，學問人百己千。古今無限卿相，方冊惟著聖賢。
人日六言五首  其二 王邁
誦詩心醉六義，讀易夢吞三爻。毛鄭寸長我取，羲文千載神交。
人日六言五首  其三 王邁
飲食鮮能知味，巫醫各有單傳。要得胸中活法，勿求紙上空言。
人日六言五首  其四 王邁
六經桑麻穀粟，諸子綺縠奇珍。常常灌溉胸次，久久功用入神。
人日六言五首  其五 王邁
歲月滔滔流水，友朋落落踈星。載酒誰諏奇字，焚香自讀騷經。
和書樓叔遇叔題小蓬萊 王邁
月砌雲階不染埃，疑從天上幻將來。一龕儼坐鍾兼呂，二老相從聃與萊。丹劑好從金鼎鍊，玄關須要玉匙開。他年勳業如粗了，待約羣仙笑語陪。
歲晚偶題 王邁
飲冰食蘗坐窮閻，旋覺星星上鬢髯。百尺樓中從偃卧，五侯門下任暄炎。寒花最愛香來晚，倒蔗須教末見甜。壽相誰知三甲，新年願得一丁添。
除夜洗硯 王邁
多謝吾家即墨侯，朝濡暮染富春秋。爲供文字逢青眼，要策功名趁黑頭。濯以清泉塵已蛻，衣之文錦翠如虬。呼童除夜陳豐饌，少勞精神併汝酬。
寄謝希賢先覺表兄 王邁
昔君弱冠我猶兒，黄卷青燈茅屋西。父對人談稱衛玠，母因客過器王珪。別來阻寄尺書鯉，夢裏時親日角犀。風快偶然翔短翼，不應鴻鵠久卑栖。
丁丑同蔣力父東歸至城詩以別之 王邁
發軔神皋愁熱甚，解驂鄉井得凉多。半生相托左右手，一日同收甲乙科。老我已鋤年少習，期君共守歲寒柯。榮華富貴邯鄲枕，惟孝惟忠久不磨。
晚過白沙 王邁
浪踏麻鞋破曉行，林梢猶自带殘星。氣吞宇宙原無餒，心醉功名未覺醒。紅雨無端汙行色，白雲知我憶親庭。平生慣作江湖客，得酒相看眼倍青。
二月十六日到仙水未第前屢得夢 王邁
雙轂相催羊胛熟，三年方遂鯉湖遊。羣仙笑問來何晚，世故相牽不自由。昨夢回思聊爾爾，他時稍足便休休。寄聲岩下鵝冠子，丹竈何妨爲我留。
謝仙遊許宰伯詡立續題名記招飲二首記乃崇清侍郎作  其一 王邁
栽花次第滿河陽，誰結寒根桃李場。鰲在三山驚贔屭，鳬飛雙舄費揄揚。春風折屐緣聞捷，臘雪開筵重借光。他日明堂需大木，桷榱或得入平章。
謝仙遊許宰伯詡立續題名記招飲二首記乃崇清侍郎作  其二 王邁
憶昔琴堂宴士時，至今人誦壯行詩。政緣勇氣填然躍，遂竊科名副所期。鄉橐摛詞光吐鳳，邦侯瑑美穩蟠螭。乞留片石棠陰下，要寫春風德政碑。
賀許宰伯詡再考 王邁
宰官才具萬人豪，鷄小如何下得刀。奏課再經書上上，理繁祇見辦多多。錦囊有卷牛腰重，裝橐無金馬骨高。欲賀政成憐我懶，篇詩付與邑人歌。
壽仙遊許宰 王邁
南極秋來光燭天，琴堂此夕壽詩仙。龐公戊子孰小大，寇相中元相後先。製錦從容才有刃，嚼丹賦詠筆如椽。交梨火棗君家物，從此蓬萊不計年。
桃蹊梅塢 王邁
踈踈密密自成行，共趁春妍鬭曉粧。移得武陵溪上種，傳來大庾嶺頭香。玄都道士風流別，東閣詩人興味長。喚取園丁勤物色，合將何樹比甘棠。
和崇清侍郎招飲超燕堂韻 王邁
超燕堂開一面春，却教寒畯亦充賓。西清班裏推名從，南極躔中見老人。草聖已傳碑不朽，花神覺與思俱新。鄉邦桃李誰培植，直待魁然宰輔真。
再和陳侍郎子知丞寄桂香酒新到又令孫司戶出柑爲勸 王邁
栢葉椒花未報春，陽和先到四筵賓。傳觀秀句堪呈佛，諦聽清談太迫人。子舍香醪浮甕碧，孫枝名果薦盤新。却將甘旨分寒陋，尤見先生愛士真。
寒食呈陳崇清 王邁
一百五日寒食節，八十六翁行地仙。曲水飛觴酬勝景，漢宮傳燭憶青烟。三春幸自添餘閏，雙筆今題第幾篇。俛仰興懷兒輩事，先生有樂在壺天。
壽陳崇清侍郎 王邁
笑把荷囊下紫霄，人傳千載鶴歸遼。精忠一片馳寅陛，樂事無窮繼午橋。垂釣滄浪聽欵乃，揮毫雲岫賦逍遥。今辰恰紀蓬壺瑞，南極橫陳埒斗杓。
賀陳侍郎該宗祀告成加封清源郡侯二首告詞有緬懷耆德養老乞言等語  其一 王邁
錦書飛下字如鴉，從橐詞頭似相麻。竣事明禋均雨露，緬懷耆德傲烟霞。雞窠佚老精神健，燕頷宜侯爵邑加。願體乞言珍重意，星馳驛騎奏忠嘉。
賀陳侍郎該宗祀告成加封清源郡侯二首告詞有緬懷耆德養老乞言等語  其二 王邁
辭封來伴赤松遊，判作山中萬戶侯。一片葵心天北闕，十行芝檢殿西頭。淵洪端靜恩言厚，拊藉溫存眷禮優。國事多艱耆舊少，須公與作濟川舟。
再和二首  其一 王邁
筆飛鸞鳳墨翻鴉，白玉堂中懶草麻。得句批風仍抹月，怡神飲露更餐霞。公於軒冕浮名薄，帝念耆英寵禮加。丕衍修齡全晚節，洋洋一札聖言嘉。
再和二首  其二 王邁
壯歲清源曾倦游，今朝大郡又封侯。身安不用扶鳩杖，骨貴從知應虎頭。望闕承恩顔有喜，即家問政禮宜優。濟時事業需元老，莫遣空橫野渡舟。
送鄉先生林磻黄石講會 王邁
歲暮何時更遠遊，劉蕡下第我色羞。陽春自古難爲和，明月如今肯暗投。宿諾不輕連璧友，新盟借重扞城侯。九江儻拒黿鼇餌，何處堪人下釣鈎。
賀謝景芳得第四男 王邁
每愛君家玉滿階，仙宮今又見琨臺。父兮定得鈴旗夢，母也須懷磬石胎。羯末封胡知有種，復臨泰壯看朋來。林家絡秀如聞此，好好來求依樣杯。
賀弟綱得男 王邁
韓相由來紫府仙，微之曾侍玉皇前。羨君久矣崇真教，生子居然契道緣。料得玉麟親入夢，試看銅狄幾經年。不須草草爲湯餠，剩出犀錢醉四筵。
寄鄭龍川子汝瞻巖翁二首一敘別懷一謝惠端硯  其一 王邁
汝瞻當日預文盟，七十人中最妙齡。別久恨無書寄鴈，夜深猶記案帷螢。我叨天幸登科甲，子盍心期紹品丁。後會阿蒙須刮目，流聲不減國蘭馨。
寄鄭龍川子汝瞻巖翁二首一敘別懷一謝惠端硯  其二 王邁
寄我端溪玉一彎，文房取友此其端。眼中厭看珊瑚樹，掌上忻擎紫馬肝。底用千金求國手，擬封九錫霸詞壇。他時游宦南州路，免載囊中隻石還。
離家 王邁
無端輕棄白雲坳，似被梅花喚出郊。歲律堂堂蛇赴壑，宦途役役燕營巢。數更聽雨情何極，憂國懷家睫不交。老了英雄天不管，那堪更被北山嘲。
謝何察推鯽鱠 王邁
君家一筯萬錢拚，分我銀絲侑客歡。芳餌得來珍丙穴，金刀落處照辛盤。腹腴差迫詩肩瘦，鱗活能生酒面寒。玉手行厨如許巧，說教魚婢學應難。
別戴仲實 王邁
人生契好不在久，一日可當十年游。共君三兩夜清話，洗我千萬斛奇愁。欲晴未晴雲閣雨，臨別惜別車停輈。異時扁舟下瀨渚，安道謹勿避子猷。
二月閲邸報 王邁
聞道邊頭數萬兵，倒戈歸我我遺民。處降失策國非國，清野無糧人食人。關外數州城不獵，山陽孤戍草無春。書生憂憤空頭白，自有經綸社稷臣。
感嘆時事 王邁
西風慘淡起愁雲，走檄飛書正糾紛。劍器朝方驅冶匠，戈船夕又募新軍。馬肥已報高秋警，鶴唳那堪中夜聞。我輩憂邊心欲折，棘門灞上漫論勳。
聞倪正甫尚書遭臺評 王邁
人從捷徑博公侯，一老堂堂去不留。誰向帝前讒陸贄，不令王所著居州。修名已立公何欠，直道難行國可憂。安得上方三尺劍，爲渠斷取佞臣頭。
題王雙巖詩集後二首  其一 王邁
自是先生標致高，誦詩恍見萬人豪。清如金掌雙莖露，壯似錢塘八月濤。胸次無塵春拍拍，道腴有味樂陶陶。輶軒刻棗傳衡岳，留得芬芳伴楚騷。
題王雙巖詩集後二首  其二 王邁
白首憂時意更長，明言六籍法皆良。先生不竟身前用，有子親傳肘後方。時論無人傳藥石，上醫著眼識膏肓。歸歟活國工夫辦，要續雙巖百世香。
寄題盧川容膝軒詩 王邁
誰將容膝榜軒楣，未見高人心領之。綠綺牙籤無長物，名芝芳茝是佳兒。卧看筆架成江夢，坐揖爐峰讀楚詞。諸謝風流應未遠，盧川今又種清規。
送方潛仲入太學 王邁
英氣軒軒貫斗牛，春風匹馬辟雍遊。家庭競秀三株樹，伯仲相交五鳳樓。回首白雲添舊感，細聽夜雨入新愁。妙年唾掌收科第，會有歐公避一頭。
石巴山買舟 王邁
年來機事付沙鷗，湖海萍蓬覺倦遊。千里白雲關我恨，一江流水替人愁。快聞飛槳健於馬，底問前灘吼似牛。枕藉舟中君莫歎，人生何日不虛舟。
陳方大弟宏父將省侍潮陽以詩約別 王邁
逆旅頻連風雨床，歸來蹤跡兩參商。誰知纔隔路三舍，不似相從天一方。壺山白認梅將雪，潮水黄知菊已霜。便去也須留驛道，欲携斗酒話彷徨。
七月望後二日西湖會飲酒酣分韻賦詩得荷字 王邁
波平烟霽晚風和，船到湖心水沒窩。凉絕不知三伏暑，醉酣齊唱八仙歌。賞梅洞口憐和靖，種柳堤邊憶老坡。魚鑰他時如共直，好論舊事捲新荷。
紹興戒珠寺讀右軍祠堂碑 王邁
先祠石刻摩挲久，華胄遥遥企慕勞。字古似觀秦急就，詞幽如讀楚離騷。不誇絕藝臨池學，只羨清風誓墓高。更有山居須問訊，擬携方士鍊金膏。
蘭亭故居 王邁
弭節稽山樂事多，舊聞一一入搜羅。卧薪伯業今何在，喬木家聲久不磨。可笑兒曹憐野鶩，却輸道士辨籠鵝。不因禊帖風流遠，千載人誰數永和。
闕題 王邁
此亭形勝壓東州，吳越山川日夜浮。萬頃怒濤胥憤烈，一舠明月蠡風流。悲鳴華表千年鶴，縹渺沙洲數點鷗。倦客來游空弔古，那堪更上最高樓。
蓬萊閣 王邁
歷晉更唐歲月多，玩珠龍尚枕山阿。絕憐蓬閣題元祐，敢擬蘭亭記永和。秦望數尖銜夕照，鏡湖一綫暗烟莎。登臨未盡匆匆去，奈此千巖萬壑何。
飛雲樓 王邁
亭前一望水東流，更有雄樓在上頭。燕子飛來春漠漠，鴟夷仙去水悠悠。神交故國三千里，目斷中原四百州。日暮片雲棲古樹，昔人留與後人愁。
寓書吉祥寺臨去親友三人來訪 王邁
共指梅花笑裏看，詩腸清峭酒腸寬。一陽方長知春近，三友同來話歲寒。富貴迫人隨世膩，身心何日似僧閑。策勳茗椀匆匆去，不道樽前欠小蠻。
永嘉何子善琴而有詩名一日携二妙見訪求詩 王邁
山川司馬遊曾慣，湖海元龍氣更豪。詩眼具時穿月脇，琴聲妙處寫雲和。夫君隻手兼雙美，舉世何人賞此高。料得送窮文已辦，雪霜應柰歲寒柯。
爲余君肅曰嚴母夫人壽 王邁
曾向瑶池穩泛槎，眼看西母佩飛霞。定分天地沖和氣，來匹公侯富貴家。熊膽課兒心苦淡，魚軒錫命世榮華。樽前何物堪爲壽，笑指蟠桃幾度花。
賀同年林簿同卿龜從新婚  其一 王邁
金華門外浥京塵，烏石山前結帨巾。翁壻相看冰映玉，庭闈一笑頰生春。昔言爾爾嫌隨俗，今喚卿卿喜有人。來歲夢蘭叶佳兆，犀錢玉果出娛賓。
賀同年林簿同卿龜從新婚  其二 王邁
知君雅志厭奢豪，富貴相尋可得逃。雲母屏間穿雀目，銷金帳下醉羊羔。養生早悟眉爲斧，侍立須驚手有刀。老我詩成還失笑，膏粱未必勝糠糟。
再和王君保定通判韻 王邁
覆雨翻雲市道交，公持正論息羣嘲。風高莫送翎毛短，春煖難生土脈磽。攻過每蒙奇藥賜，衛生更借好方抄。一陽來復駸駸泰，善類傾心望拔茅。
和黄遇卿二白韻 王邁
晚來雲色半濃淡，雲外青山知有無。纔出六花誇舞女，又飛一白慰農夫。久無人說平淮事，空有天生訪戴圖。憂國寸心同皎潔，詩肩如鷺更清臞。
寄陳起予宗夏二首  其一 王邁
道有窮通時屈伸，夫君氣槩豈長貧。帳前弟子知無幾，膝上郎君最可人。苜蓿儘多聊一笑，栗梨見覓莫渠嗔。平生耿耿猶存否，五十端能貴買臣。
寄陳起予宗夏二首  其二 王邁
昔共從師未裹頭，如今雙鬢各驚秋。我無突兀萬間厦，君自昂藏百尺樓。風雨苦多時事惡，英雄未遇老天愁。相思一夜不成寐，早起題詩寄便郵。
再和陳起予二首  其一 王邁
龍蟄藏身來者伸，不妨抱道且安貧。晝眠經笥誇羣弟，夜擁綈袍憶故人。富貴未來招鬼笑，文章太好恐天嗔。安排禮樂三千字，寓目他年許得臣。
再和陳起予二首  其二 王邁
一誦君詩一點頭，華摛春艷氣凌秋。耳邊厭聽兩蛙部，眼底新誇五鳳樓。花信風殘生酒興，竹枝歌罷動閨愁。蘭亭已近浮觴節，先把歸期話置郵。
和後村劉甫紀夢 王邁
夢懷諫紙立前廂，夢覺披衣起細詳。斗粟舊謠仍抗奏，籝金往訓覺增光。穹官緊職一時事，令子直臣千載香。報答君親良有日，未應垂釣老滄浪。
贈郭五星若水叔清二首  其一 王邁
雙闕雲仍山澤儒，步占小技豈其徒。家傳要眇先天學，腹有熒煌列宿圖。南海編書希代寶，西山一序護身符。二賢出處關天運，曾把流年細算無。
贈郭五星若水叔清二首  其二 王邁
淮蜀年來殺氣深，中州兵革亦相尋。命懸逆賊狂夫手，憤激孤臣孽子心。人物眇然難倚仗，風濤如此恐胥沉。煩君夜起觀星斗，福德何時吳分臨。
又贈劉鐵面五星 王邁
劉君腹貯一天星，搜索真機泣六丁。少可舌端無軟語，秘傳肘後有全經。話盟在昔疑猶夢，詩讖如今果叶靈。我亦正爲貧作祟，雙眸贏得一番青。
送徐子學夢鯉赴梅教二首  其一 王邁
九州四海盡同年，德行公居一榜先。太學何蕃名籍甚，南州孺子道巍然。此行莫笑儒官冷，立事須還晚節堅。聞說青衿齊引領，靈砂九轉待丹鉛。
送徐子學夢鯉赴梅教二首  其二 王邁
底官得似教官清，吏不能塵以道鳴。三鱣堂前推老宿，百花洲上見諸生。斯文有脉煩珍護，何地無才要作成。朝列諸公半知己，匪朝吹上玉皇京。
和京教李景平  其一 王邁
父子才名壓二班，儒官咫尺近家山。官閒人羨清華選，詩好天開笑粲顔。雌甲一生甘守拙，雄飛千里莫渠攀。骨凡自分仙難做，懶去從人學九還。
和京教李景平  其二 王邁
美人清曉夢催班，老子心清只愛山。晚歲松筠留素節，艷春桃李付紅顔。官麤鶴料猶堪活，援寡龍門莫浪攀。滿眼飛騰霄漢上，誰知倦翼已思還。
和京教李景平  其三 王邁
天上儀隣懶趁班，愁雲苦雨暗湖山。絕憐黑黍紛披穗，空有决明鮮好顔。憂國寸心增感慨，趨時俗駕倦追攀。幕中幸自文書省，詩債無緣久不還。
送黄少遇非熊守德慶 王邁
三紀間關歷宦途，蕭然全似一臞儒。恥趨東閤隳高節，甘向南州剖左符。悃愊不能爲健吏，清修端可律貪夫。羊城定見菊坡老，能爲蒼生一出無。
送蜀名父之子程剛仲世德擢甲科二首  其一 王邁
一誦洋洋大對文，便知風骨是西人。筆頭重有千鈞力，字面清無半點塵。衆羽羣中鳴鳳喙，潜淵深處摘龍鱗。丈夫出處關初節，歸去携名壽大椿。
送蜀名父之子程剛仲世德擢甲科二首  其二 王邁
乃翁勇退急流中，家法森嚴在教忠。有子清材如結綠，告君直氣貫晴虹。甲科更合放頭出，時論從來忌臆空。生長殊方同臭味，相期不朽是英雄。
賀宋兄令子縣尉之望擢第榮還 王邁
自從西笑便安排，果有佳音天上來。縱靶少年親得雋，跨鞍老將幾銜枚。歡馳帝里泥金帖，喜溢親庭藥玉杯。造物與君良不薄，好將陰德厚栽培。
用徐編修德夫韻賀其開藩旴江二首  其一 王邁
幾年泉谷養靈根，一立朝班敢盡言。鏁掣玉麟辭紺殿，符分金虎坐轅門。郡條上日新施設，民瘼微時預討論。勿鄙嚮來工珥筆，只將清浄鎮囂喧。
用徐編修德夫韻賀其開藩旴江二首  其二 王邁
君侯心事即蒼冥，諤諤曾同唯唯爭。醫國奇方留後用，字民好事及今行。懸知夔卨班難繼，且入龔黄傳亦榮。天誘聖衷差易耳，正人得路致隆平。
壽南宗東巖四首  其一 王邁
公是崑臺紫府仙，中間一念墮塵緣。小猿驛口霜生甑，白鶴巖前月滿船。詩太迫人清似水，琴真知我直如絃。年來族老晨星少，獨魯靈光尚巋然。
壽南宗東巖四首  其二 王邁
杉風蘿月讀書樓，藜杖分光夜校讎。雙璧連科天啟齒，一珠照座客回頭。金閨通籍傳芳信，綵袖稱觥襯雅謳。浪說錦屏家慶好，銀潢元有此風流。
壽南宗東巖四首  其三 王邁
新陽一信迸黄鐘，春到分枝若木叢。天爲萬人生李晟，朋來三壽頌僖公。松林古佛燒香報，粟洞羣仙注福同。欲識東巖長壽相，只看台背更方瞳。
壽南宗東巖四首  其四 王邁
萬斛龍文筆可扛，詩壇坐受百城降。文章今代長庚李，福氣前朝戊子龐。見說明時延彥勝，可令屬籍欠鴻厖。餘干相業公須繼，先借雙旌涖是邦。
過新蓬二嶺 王邁
世路年來熟險巇，那堪炎火正宣威。足摩青壁頂頭過，心逐白雲天外飛。瀑布有聲愁客耳，山禽無語怪儒衣。田翁憐我鞋根濕，爲說林梢已夕暉。
閩嶺遥岑 王邁
天晴遥見七閩關，萬仞丹梯莫可攀。鳥度不離青嶂裏，客行多在白雲間。玉門遼邈誠虛設，蜀道崎嶇只等閑。擾擾路傍名利子，軒車南去幾人還。
送會之夢龍赴南安尉 王邁
儒生十九諳吏事，君自胸中有八窗。好去褆身師長吏，謹毋泄邇薄鄰邦。政聲要重車渠百，祥兆須來鸂鶒雙。自笑慳囊無可贐，篇詩獨不美羊腔。
錢方言巖仲之泰尉尤溪二首  其一 王邁
莫作尋常一尉看，斯人能大所居官。才高不數麒麟楦，氣盛曾排虎豹關。初筮事人須以直，有心及物莫辭難。此行有一爲君賀，刺史賢如元次山。
錢方言巖仲之泰尉尤溪二首  其二 王邁
一第歸來正黑頭，艾軒遺墨費旁搜。及瓜上日相催迫，鋟棗通宵細校讎。充類所行皆好事，立身何患不前修。故家常寶文公帖，謹勿逢人便有求。
寄婺州趙尚書立夫二首  其一 王邁
大雅千年一嗣音，人如美玉更良金。清修山澤臞儒樣，惻怛河沙古佛心。北闕方瞻台斗踐，東嘉還借福星臨。中興宗衮留衣鉢，大有蒼生望作霖。
寄婺州趙尚書立夫二首  其二 王邁
憶昔京畿入幕時，游從日淺辱深知。每誇得士如溫造，幾度逢人說項斯。親見登瀛應擊節，近聞去國爲攢眉。江干餞別公先至，洪魏諸賢鼎鼎來。
游溫陵得未第之士四人作四愛詩 贈茂功茂叔 王邁
吾愛清源徐茂功，聲名捷出日方東。高尻下首紛餘子，屈指論心幾鉅公。我定斯文宜館閣，人言科目滯英雄。直須一舉魁天下，方快鵬程萬里風。
游溫陵得未第之士四人作四愛詩 贈養仁若春 王邁
吾愛清源顔養仁，筆端有力重千鈞。奇才自合巍收第，他巧何妨且進身。我老無能惟喜士，君名若出定驚人。元宵相聚過寒食，不污東風一點塵。
游溫陵得未第之士四人作四愛詩 贈順夫履信 王邁
吾愛清源陳順夫，妙齡足跡半江湖。三湘舟裏詩成束，百尺樓前酒滿壺。科目豈淹真俊傑，世間誰數飽侏儒。長安貴宦門如市，還有樽前此客無。
游溫陵得未第之士四人作四愛詩 贈來叔泰來 王邁
清源吾愛陳來叔，紫帽家聲藹月評。苦學心能通造化，擇交足不出門庭。人知長宋名先弟，誰識子由文勝兄。聽取搢紳傳好語，可軒後有兩魁星。
簡宗弟無逸稼主簿 王邁
朅來纔是早春時，過眼園林囀子規。看絕交書君介癖，讀離騷賦我狂癡。斷無清夢飛蓬島，剩有{宀旲}搜到草池。聞說郎星遭孛彗，又添一恨上雙眉。
和林養正龜符惠詩 王邁
殿陛程文被十行，要搜鯁論獻朝堂。點頭只欠饒三好，强項須教受一章。耿耿古心增骯髒，茫茫俗眼笑荒唐。大官羊肉非吾羨，一筯藜羹劣可嘗。
賀洪景茂葉舍試平奏仍勉爲南宮之行  其一 王邁
鼓篋天庠正妙齡，同時行輩半先登。如今纔喜紅心中，當日幾成赤脚升。冀北羣空看走馬，溟南路闊快摶鵬。歸來新敞渠渠厦，笑我生涯冷似冰。
賀洪景茂葉舍試平奏仍勉爲南宮之行  其二 王邁
萬仞浮屠已合尖，出門一笑謝虀鹽。釣鰲滄海六連上，騎鶴揚州二得兼。讖應何仙符舊兆，夢魁余榜合新占。破荒吾邑須君輩，更看花從錦上添。
賀陳思表兄西上 王邁
誰言場屋似樗蒲，好手居然不解輸。疊采三巡皆得注，結場一擲定成盧。月評須應狀元讖，風義新添家慶圖。科第假途餘事耳，方來宇宙要人扶。
賀陳講書謀仲諏璋慶 王邁
好是橙黄橘綠時，津津黄色上雙眉。十爲良月陽將長，一索成男喜可知。南外□房開宅相，西清荷橐長孫枝。青春拾芥收科第，須記麟庠客有詩。
賊平賀本路史倉良叔彌忠四首  其一 王邁
實地從來着脚安，好脩纕蕙更紉蘭。貴游淡似孤寒士，達宦貧於初品官。醫國名方留肘後，憂民心事集眉端。浮榮過眼同歸盡，獨魯靈光耐久看。
賊平賀本路史倉良叔彌忠四首  其二 王邁
建俗輕生自古然，况逢軍旅更饑年。兩臺相顧長酸鼻，一飯無緣得下咽。發廩救荒寧計日，乞師請命屢牋天。賊平必欲論功報，鎮撫須居戰取先。
賊平賀本路史倉良叔彌忠四首  其三 王邁
六十青蚨米五升，兒童滿口說常平。方愁饑火無聊頼，一沐恩波得並生。真佛現身來救度，老天著眼自分明。從今閩粵家生子，定把君侯姓作名。
賊平賀本路史倉良叔彌忠四首  其四 王邁
誨盜須知有自來，貪官污吏禍之胎。殺人越貨甘殘忍，入市拏金不忌猜。誰與清朝申典憲，合將若屬寘渠魁。書生銳欲排閶闔，先誦民謠獻外臺。
寄惠安吳簿明輔子良權南安宰二首  其一 王邁
南安只是舊南安，敏手爲之便好看。事辦要先心肯辦，才難須信縣無難。錦遭傷後從新製，琴不調時改舊彈。見說笑談理繁劇，公餘何惜築詩壇。
寄惠安吳簿明輔子良權南安宰二首  其二 王邁
邑人見說漸相安，更把西山作樣看。有社有民行志易，不寬不猛得中難。設施新法須明允，掩蓋前愆莫糾彈。便作真王何用假，安排旗鼓即齋壇。
題惠安頼汝恭溪山風月亭 王邁
亭俯清漪揖翠岑，好風吹面月盈襟。濯纓孺子滄浪興，抱膝高人梁父吟。流轉韶光蘭滿砌，婆娑秋景桂成林。爲君喚起棲梧鳳，瑞旦來儀磬樂音。
送真西山赴召 王邁
一朝三命下金鑾，獨有先生出處難。學術顔曾千載上，行藏呂范二公間。莫言一木難支厦，須向中流力障瀾。愛助蓋爲天下計，丈夫心事頗相關。
送吳魁君謀叔告赴召二首  其一 王邁
三載天庭出一魁，一魁豈是利名媒。熙寧如葉庸人耳，南渡惟張君子哉。臚唱若爲調衆論，囊封正要看人才。千年青史芬芳遠，過眼浮榮付儻來。
送吳魁君謀叔告赴召二首  其二 王邁
盛名之下最難居，一節清忠自有餘。竪鐵脊梁須我輩，橫金腰帯聽伊渠。和戎自古迷當局，善類何時可得輿。抗論朝廷須正大，莫如鄉黨費分踈。
送徐茂功西上二首 王邁
有司具眼柬時髦，此士今纔入網羅。好去南宮平步過，向來東閣閲才多。孤忠畎畝常憂國，大對軒墀莫主和。有問臞翁消息者，官非不愛柰狂何。
送傅一新西上 王邁
此去蘭宮好策勛，子行真足張吾軍。大鵬怒奮溟南翼，駿馬鳴驚冀北羣。直要安排醫國策，不徒戲作送窮文。逢人有問狂生者，爲說憂時已白紛。
送朱典卿履常上舍西上 王邁
天庠教育總英游，文行惟君擅兩優。玉潤珠明盈咳唾，蘭薰雪白見操修。老天不錯須開眼，朱吏相逢定點頭。月裏一枝高斫處，向來我已爲君留。
送張柔翁必强西上 王邁
說詩匡鼎筆如椽，此去雲霄穩着鞭。富貴恰當年五十，扶摇快上路三千。乃翁積種今歸子，是理乘除信有天。梅友面傳衣鉢好，題名更向萬人前。
送黄東起西上 王邁
我友君居德行科，見君覺我汗顔多。筆端有韻珠盈唾，胸次無塵玉不磨。好去腰斤高斫桂，向來傳鉢有持荷。廣寒管領羣仙到，爲我慇懃謝月娥。
送林元質彬之西上 王邁
二十年來共短檠，相親不減友于情。風高鶚版曾雙中，海闊鵬摶不計程。宣力棘圍新扁額，題詩梨嶺舊家聲。瓣香旦旦爲君祝，唾掌功名在此行。
送陳君保作喆西征 王邁
非時何事欲西征，爲有悲風動紫荆。斜斷最憐鴻鴈影，急難方見鶺鴒情。北方寒地多冰雪，南國饑甿弄甲兵。扶旐東歸良不易，護持孝友有神明。
西征延平道中偶成 王邁
羣羽斜飛欲刺空，誰能翦翼向籠中。客程跋涉二千里，年紀侵尋五十翁。酒有神通排磊塊，書無靈聖困英雄。相逢且說窮愁話，纔入修門莫說窮。
送鄭秉叔西征 王邁
聯轡而西三十程，風餐雨宿費經營。間關閲舊途經熟，老大逢新歷日驚。我正與時相枘鑿，君方隨詔赴弓旌。獨班賜第明年事，回首雲深谷口耕。
除夜宿江下逆旅呈甥陳宗器 王邁
在家隨俗坐守歲，逆旅無聊卧向晨。舊隠荒凉棲鶴怨，端門邂逅畫雞新。知非早似蘧伯玉，將貴誰欺朱買臣。幸自樽中留得酒，與君隨分慶長春。
南劍倅趙用甫權郡有小集以祈晴不用妓移晚筵於潘司戶 王邁
君侯風誼薄雲高，軫念征夫跋涉勞。雅宴朝陪青玉案，餘歡晚屬念珠曹。嚮來驚下曾參杼，此去誰分范叔袍。齋閤祈晴行有應，免教雪虐更風饕。
和龍溪陳宰璉景賜石馬橋韻橋乃其父崇清作倡 王邁
幾年公案一朝成，我覩爭先眼倍明。勢面似呈新月樣，灘腰不作怒濤聲。鰲頭地踞三千尺，鵬路天開九萬程。荷橐瓣香元好在，陰功隠德慰平生。
又九月朔同諸將觀石馬橋 王邁
萬年石馬勝緣成，千丈金鰲跨水橫。法從福田勤播種，小菴心匠自經營。不緣打破工夫到，那得中流砥柱平。我輩濟川真事業，何時赤手活蒼生。
因發諸縣催科行移口占呈東倅 王邁
共乘別駕犯炎雲，入手文書費解紛。搜見底囊供北餫，作無麫餠飽南軍。銅山欲乞從今賜，金浦何爲異昔聞。分得塵勞無著處，不知風月幾時分。
送黄同年京甫必昌赴廣西提幹二首  其一 王邁
黄甫才名二十年，蹉跎正坐不能圓。四書銳欲潜心聖，八品甘爲從事賢。東道樽前需客久，南軒印子待人傳。丈夫不必求知己，具眼分明有老天。
送黄同年京甫必昌赴廣西提幹二首  其二 王邁
君過羊城見菊坡，先生不出意如何。蜀噓淮沸人挺亂，京火郊雷天薦瘥。石介不親逢慶曆，龜山何策救宣和。狂生憂國頭如雪，送客無悰作好歌。
寄呈漳守李侍郎元善四首  其一 王邁
棠木筠溪手自栽，竹湖又剖竹符來。祖孫相望風流盛，父老驩傳春意回。拔薤莫須施辣手，泛蓮似更欠清才。善人所至如甘雨，要洗漳民滿面埃。
寄呈漳守李侍郎元善四首  其二 王邁
侍郎佛地位中人，一飯何嘗不念民。涇渭同流須有別，雪霜殺物乃爲仁。揚清可使貪夫愧，去惡能令善者伸。自笑狂生太饒舌，見詩少喜定多嗔。
寄呈漳守李侍郎元善四首  其三 王邁
嚮來大姓虐窮閭，千畝農田浚作渠。黠吏鷹豪爭攫肉，驕兒螂怒敢當車。老丞嫉惡無容忍，直筆誅奸欲剪鋤。解印此曹稱快甚，惟民與士最愁子。
寄呈漳守李侍郎元善四首  其四 王邁
陛前苦語犯龍鱗，朝退還遭丞相嗔。連削六階爲下吏，只饒一死與閒身。命天所付須安分，貧士之常莫語人。惟有梅花無冷暖，玉堂茅舍一般春。
寄南劍守陳寺丞宿 王邁
復齋出守劍津時，正直清廉真吏師。遺愛昔嘗垂竹帛，徽音今又嗣塤箎。侯能培植甘棠茇，我欲摩挲常萼碑。千載福公家傳好，懷哉蜀士送行詩。
送黄殿講成父赴廣東漕四首  其一 王邁
閩州長者舊家聲，德厚流光産俊英。火玉精神充戶牖，國蘭譽諝播爐亭。臨軒初試董晁策，抗對專尋濂洛盟。臚句一傳喑萬馬，祥雲五色捧魁星。
送黄殿講成父赴廣東漕四首  其二 王邁
剡曲蓮池徹底清，即馳雋軌上蓬瀛。抽黄媲白羞時學，漬墨磨丹勘舊經。彤陛奏言殫藎直，玉皇動色賞忠精。胸中列宿舒芒耀，藜火光分太乙星。
送黄殿講成父赴廣東漕四首  其三 王邁
金華重席被恩榮，蘭省還持多士衡。善類適然相牴牾，諸公可是費調停。自從陣脚一摇動，堪嘆棋枰幾變更。紫帽清源人刮目，朱轓炯炯見郎星。
送黄殿講成父赴廣東漕四首  其四 王邁
尺一催歸白玉京，浮雲偏妬月華明。鳳凰遠舉弋何慕，鶗鴂爭鳴草不馨。館列翹才難致仕，杖携靈壽莫扶傾。重瞳不見賈山久，猶駕軺車作德星。
嘲解十首  其一 王邁
主聖時平諫諍無，子胡不善效轅駒。庸庸隨物例多福，皦皦出塵良易汙。填海誰憐精衛苦，移山可笑此翁愚。鳴鐘鼎食不知愛，却愛山中飯糲粗。
嘲解十首  其二 王邁
杞天之下夜長吁，朝上封章肝膽刳。自是諸公忌生語，不應聖主怒狂夫。我將行禮敖嫌簡，子欲正名由笑迂。寧作首陽人餓死，不爲仗馬戀生芻。
嘲解十首  其三 王邁
一相當朝總百官，升沉只在笑談間。及門炙手趨炎火，傾國將身靠泰山。子獨何人蜉撼樹，衆皆重足虎當關。仙舟已到蓬萊境，却被波神勒取還。
嘲解十首  其四 王邁
孤士每蒙丞相嗔，人心不泯是非真。瓘爲苦語攻姦蔡，銓出危言忤老秦。此事古來曾有樣，如今天下幾無人。西山夫子深窮理，能以逢干作保身。
嘲解十首  其五 王邁
邊塵四面逐雲飛，正是英盧得志時。西洛故疆將克復，北軍新銳屬羈縻。智名功勇渠何欠，跋扈飛揚子過疑。消得騰章來辨析，臺臣慮患可無詞。
嘲解十首  其六 王邁
狄青心不負朝廷，跋扈人疑漸有萌。琦不押班嬰衆怒，浚私鑄印被臺評。鉅公未免憂清議，之子如何諱此名。若使滿朝無一語，晚唐藩鎮禍胎成。
嘲解十首  其七 王邁
西山名節太崢嶸，洪魏同時俱有聲。斥去不妨爲寶慶，出來亦只做端平。事師如子何爲諂，植黨旁人笑好名。婺女諫官良解事，正邪辨析極分明。
嘲解十首  其八 王邁
三賢千載共襟期，出處存亡同一時。吾道非耶天詎測，斯人已矣我疇依。希文若在甘爲黨，邢恕無知却背師。坐此褫官吾不恨，恨他同傳是韓非。
嘲解十首  其九 王邁
君臣大義等乾坤，兄弟何曾係大倫。齊霸分明誅子糾，唐宗决裂用讐臣。向時諸老空饒舌，何物狂生又犯鱗。一自蔣坡新語出，斯知世有讀書人。
嘲解十首  其一○ 王邁
霸者成功如彼卑，孔門童子恥稱之。盡倫大舜斯爲至，有過周公不亦宜。古者責難誠意切，今人逢惡大經隳。若教新語宜垂世，可廢八章棠棣詩。
聚物 王邁
臧穀亡羊等是癡，塞翁失馬浪成悲。本非真鹿夢何準，未必無鰲釣且遲。蛟龍暫與蚖蛇肆，鴻鵠那教燕雀知。暮四朝三狙莫怒，會看挾乙走狐狸。
和宗姪朝望公輔賀生朝韵 王邁
投閒久矣息心兵，臺上饑烏又一聲。湖海正須招隠士，朝廷終不赦狂生。剖開胸腹猶餘赤，削盡頭銜越樣清。坐看吾宗後來俊，西風再舉上鵬程。
生朝止客 王邁
白髮蒼顔五十三，北風不競又來南。宦情於我蠟來淡，世味從渠蜜樣甘。烏哺劬勞恩未報，鴈行凄斷痛何堪。記生縱有一樽酒，忍與妻孥共醉酣。
寄延平史君馬德大天驥二首  其一 王邁
日誦江干餞別詩，端平局面改嘉熙。調元金鼎人黄髮，宣化朱轓君白眉。否泰從來更代禪，乾坤此去願平夷。狂生迂闊真無用，飽飯山中倒接䍦。
寄延平史君馬德大天驥二首  其二 王邁
君正青春我鬢絲，春闈舊夢是耶非。九方臯馬分明瘦，百里奚牛自在肥。欲去尋盟談繾綣，又愁鈎黨起幾微。乘車戴笠俱隨分，懷美人兮心奮飛。
送趙伯泳涯侍郎守溫陵  其一 王邁
泉是梅溪遺愛鄉，老倪復此種甘棠。後來薦報西山政，歸去全無南物裝。籍甚三賢皆法從，勉哉一趙繼循良。萬安橋上傳佳話，七十年間四侍郎。
送趙伯泳涯侍郎守溫陵  其二 王邁
西山無物與泉民，底使民如父母親。凡日用間無不敬，滿腔子裏盡吾仁。我熏知見香猶舊，公滌中和印一新。願廣桐鄉依戀意，寒泉秋菊祀千春。
寄婺倅張同年渭叟併簡其婿黄元輔自然二首  其一 王邁
江峰映带武夷青，幾度携筇此地行。韻士魁人鍾間氣，冰翁玉婿並時名。世方爭效十鑽巧，渠自不貪三字榮。料得平章風月暇，家書一閲萬金輕。
寄婺倅張同年渭叟併簡其婿黄元輔自然二首  其二 王邁
同登當日鬢猶青，宦路還如跛鼈行。蒔藥山阿非貴相，叩頭殿下得狂名。著書平屋千年記，堆笏盈床一餉榮。安樂窩中無別法，只將世累放教輕。
呈竹軒張史君二首  其一 王邁
竹軒治郡政成時，却值王孫慶玉墀。無吏下鄉民點塔，捐田入學士礱碑。平反陰德堪娛母，清白家風更課兒。見說元宵燈不放，爲他百姓惜膏脂。
呈竹軒張史君二首  其二 王邁
日晡齋閤響鈴絛，鞅掌文書尚坐曹。吏困行移愁脫腕，侯勤剖决快揮毫。維摩正爲衆生病，太守勝如從事勞。願養精神需大用，款陪齊客醉醇醪。
和竹軒張史君來字韻二首  其一 王邁
金鳳傳呼紫馬來，壺山真面氣佳哉。朝天有路鹿呈瑞，應物無心鷗不猜。黍穋熟時農洗甑，芰荷香裏客啣杯。官穹職峻人俱羨，最羨斑衣舞老萊。
和竹軒張史君來字韻二首  其二 王邁
一自都門拂袖來，閒中歲月亦悠哉。填波精衛功良苦，享樂鶢鶋心自猜。老矣力衰難運甓，偶然興到且傳杯。君侯若使居王所，片善還能采草萊。
再用韻和張仁仲史君 王邁
五花入手眼增明，合主黌宮善類盟。善教牖民師帥責，婉辭玉女父兄情。馬經定價增神駿，鴞亦懷音避惡名。從此心田去稂莠，沐侯化雨及時耕。
用韻簡黄元輔二首  其一 王邁
不愛螭頭一點青，片言枘鑿拂衣行。但憂負我平生學，豈願爭渠豎子名。天駿出閑駑飽秣，國蘭却佩艾敷榮。想君記得西山語，佳士從來去就輕。
用韻簡黄元輔二首  其二 王邁
髮今如此不重青，醉後長歌折檻行。老去一寒甘忍死，古來幾士得全名。稻畦蔬圃閒中樂，藥禁薇階膜外榮。所見略同君與我，不妨官小得人輕。
山居即事 王邁
出處行藏不偶然，何曾由我總由天。收回紫陌紅塵足，來結青山綠水緣。萬籟鳴時仍瀑布，數鴉起處忽林烟。暮雲正爾商量雪，却被催詩雨插先。
秋夜對客 王邁
旋燒香鴨剔銀缸，風捲銀蟾上矮窗。詩癖苦無奇藥療，睡魔頼有建茶降。回環蛙部疑成兩，接續蟬笙不計雙。好友相看寧惜夜，滿懷秋思浩如江。
良月朔郊行問訊梅菊 王邁
夜半漸驚風作惡，朝來賸喜月爲良。知梅有意商量雪，問菊何謀準備霜。和靖未吟先得趣，淵明欲斷已無腸。物情榮悴胡關我，獨酌悠然寓醉鄉。
山中讀誠齋詩 王邁
萬首七言千絕句，九州四海一誠齋。肝腸定不餐烟火，翰墨何曾着點埃。錦瑟月中彈不徹，雲濤天上瀉將來。巴西社裏陳黄遠，直下推渠作社魁。
夜讀杜詩契心喜成 王邁
夜永如年眠較遲，寒聲贔屭薄書幃。靜看香篆縈茶椀，細嚼檳榔當酒卮。詩卷一開明病眼，騷人千載契心期。偶逢會處點頭笑，早被燈花聖得知。
除夕 王邁
憶昔都門值歲除，高樓張燭戲呼盧。久依凈社參尊宿，難向新豐認酒徒。天子未知工草賦，鄰人或倩寫桃符。寒宵別有窮生活，點勘離騷擁地爐。
枕上復用道間鄉字韻呈同人 王邁
爆竹聲中度歲忙，椒花杯上換春陽。欠書元日神荼帖，又看新年傀儡場。客枕方酣千里夢，朝靴正踏五更霜。主翁須要惺惺在，富貴何如歸故鄉。
元旦次日立春 王邁
年從爆火暗中移，椒栢迎歡上酒卮。今日天晴宜麥熟，明朝春到報花知。好奇漫說雞千跖，行樂都來黍一炊。但得新年詩有料，不妨貧似去年時。
清明郊行 王邁
年例清明是暮春，今年春事却平分。故添一閏知天巧，欲探羣芳奈雨頻。烟樹對人愁脈脈，暮山似我老陳陳。感時莫灑花前淚，不道中原漲戰塵。
西軒春坐 王邁
容膝都盧屋一間，圖書左右任披翻。催詩急雨來迢遞，吹面凉風過等閒。生意無邊庭下草，清香不斷畹中蘭。日長無事真仙隠，作甚辛辛苦苦官。
夏雨 王邁
彌旬不雨懶龍乖，乾我茅齋一畝苔。火繖亭亭當午立，雷車隠隠半天來。催詩笑我孤吟苦，憂國愁眉八字開。池水甫能添幾許，兒童已報可浮杯。
送方德和大鏞赴漕 王邁
好風昨夜作秋天，吹送雛鵷上紫烟。慈母整裘顔有喜，難兄提鉢面相傳。策勛胄榜特餘事，努力巍科趁壯年。直數重陽到端午，快聆三捷凱歌還。
送方栻赴銓 王邁
笑提虹管試春闈，大手何妨小出奇。龍種嘶鳴喑萬馬，鹿麑辟易避孤羆。京城紙貴爭傳賦，便驛書來賸寄詩。老友生平識英物，要看修竹拂雲枝。
和劉編修潜夫讀近報蔣峴被逐二首  其一 王邁
讀報欣然共賦詩，古來忠佞各殊岐。彼猶愧見蔣穎叔，君盍自期劉器之。惡草剪除雖一快，芳蘭銷歇已多時。懷哉康節先生語，作事莫教人縐眉。
和劉編修潜夫讀近報蔣峴被逐二首  其二 王邁
兩載相依笑陸沉，鶉衣不羨錦爲衾。渠儂眩耀麒麟楦，我輩翻騰駑驥吟。朝去一凶憂稍歇，邊留五大禍尤深。棟梁培植誰之責，莫遣斧斤終日尋。
簡南劍倅趙用甫以夫同年二首  其一 王邁
元戎擇佐奏膚公，君以宗英在選中。紫氣發硎光射斗，碧油草檄令飛風。莫嫌假手事權小，行拜真王位望穹。老我相期猶遠大，朱虛要立萬年功。
簡南劍倅趙用甫以夫同年二首  其二 王邁
岊亭邂逅又輕離，時事更翻幾局棋。游宦明知同旦過，出山聊復救朝饑。屠龍笑我真何用，躍馬追君已落遲。却有一般劣相肖，蘭階晚始長瓊枝。
和趙倅二首  其一 王邁
一樣風清共月明，平分那得外斯盟。合將長與貳同傳，正恐君嫌譽過情。碑斷文昌須改制，臺高馬援却逃名。色絲黄絹儂無分，悔不文園着力耕。
和趙倅二首  其二 王邁
二車人物漢三明，來主壺山壽永盟。衆口是碑均詠德，片言如秤不容情。斯文陰有扶持力，循吏何求烜赫名。早晚政成天上去，舊廛還憶老農耕。
呈趙倅 王邁
別駕從來頭沓高，非關期奏壓宜敖。推敲今日韓饒賈，引避他年藺下頗。螂欲當車觀者笑，駟難及舌罪焉逃。小詩贖過無佳句，唐突西施又奈何。
再呈趙倅 王邁
委齋坐我以春風，不事拘攣邊幅中。俗子語言藏攫穽，丈夫胸腹等崆峒。虛舟相觸何心在，怒火雖炎一餉空。到底不如歸去好，扶犁戴笠作村翁。
作郡庠修學增田記成諸職事招飲 王邁
頖宮輪奐一鮮明，多謝賢侯主夏盟。雞白碑成慚淺識，鵝黄酒滿認深情。回頭二十三年夢，接武千英萬俊名。來事可爲待卿等，狂生老去合歸耕。
丹青閣 王邁
盛年憂國鬢毛蒼，諫疏端堪銘豆觴。行或使之苗膏雨，心乎愛矣藿傾陽。榮華不與羣兒競，名節須留千載長。試看丹青閣中句，吾宗有此好元方。
跋大庾令趙宗華時棣藏諸公帖 王邁
數帖凡經幾世藏，字漫黑暗欠裝潢。孰賢孰否人千載，遺臭遺芳紙半張。憤世疾邪成怒駡，懷忠愛直轉凄凉。吾曹留面要相見，莫使人能議短長。
偶書警俗 王邁
大雅吾無望古人，有常猶愈翟公門。貪榮但可驕妻妾，死義方堪托子孫。董生雞哺寧求報，元子雉媒莫少恩。俗物茫茫隨野馬，英雄千載赤心存。
師心主人作飛錫巖 王邁
巖頭古佛留心印，巖下高人新受持。佛亦本來無隠現，人於悟處領希夷。莫嫌夢裏還談夢，且看奇中更有奇。他日證成羅漢果，相逢不必問伊誰。
聽九座鈍菴禪師端午日外堂說法詩 王邁
人在塵中醉玉蒲，師於瓶裏瀉醍醐。傳來雙徑清香遠，喚起叢林病骨蘇。炳炳毫光爭日月，琅琅舌本有江湖。他年泉下相逢處，解得龍山舊事無。
輓趙東巖簡叔彥侯四首  其一 王邁
已矣東巖不憗遺，年來雅道日陵夷。臞儒得似顔徒幾，良吏能爲結輩誰。此老清修如玉屑，當官懇惻念茅茨。可憐一夜長庚隕，空使人懷殄瘁悲。
輓趙東巖簡叔彥侯四首  其二 王邁
建炎戎馬滿神京，殿撰橫身活一城。時宰忌功無表勸，老天福善自分明。人稱簪紱一門盛，公是瑛瑶間世生。珍重西山遺事跋，他年收入史官評。
輓趙東巖簡叔彥侯四首  其三 王邁
夔州歸後聖於詩，到墨池來字更奇。嶽后前驅護丹竈，湘靈起舞聽朱徽。經行一夢遊仙枕，遺愛千年墮淚碑。俗物茫茫留不住，化爲遼鶴入雲飛。
輓趙東巖簡叔彥侯四首  其四 王邁
召節飛來湘水濱，牋天乞取自由身。懸知壽杖宜扶孔，縱有蒲輪莫致申。老去最能堅晚節，復來應信有全人。朱虛不作更生死，誰爲蒼生問大鈞。
輓邱制幹二首  其一 王邁
功名入手太匆匆，匹馬沙場氣貫虹。詩好可能却敵騎，檄工不自愈頭風。死須厲賊言猶在，生不封侯命果窮。四十九年蘧伯玉，是非往事轉頭空。
輓邱制幹二首  其二 王邁
曾見端平進士評，邱君磊落榜中英。忘形爾汝同年集，馳志伊吾即日行。舉子能談真將略，元戎誇得好門生。可憐書劍渾無用，才力如何與命爭。
輓漳守鄭都承子敬四首  其一 王邁
饕相當朝舞大權，故將旌節博金錢。公嘗勇去三千石，天與閑居十六年。清苦膏粱餘子笑，孤高雲水一僧然。如何赤嶼丹霞地，夜半騎鯨上紫烟。
輓漳守鄭都承子敬四首  其二 王邁
端平衆彥起彈冠，公作樞庭第一官。君似仁皇從諫易，相非莊敏汰兵難。齊人一傅楚人衆，趙氏幾危劉氏安。君面更新風色惡，回思往事爲悽酸。
輓漳守鄭都承子敬四首  其三 王邁
壺山閥閲例多賢，雪玉風標憶眼前。正獻風猷復齋繼，蜀公素業肯亭傳。人於故國悲諸老，我爲吾州惜二仙。在昔靖康人物盡，却教老蔡雪垂肩。
輓漳守鄭都承子敬四首  其四 王邁
當日曾同鵷鷺羣，清漳風月又平分。輪囷肝膽憂時事，紬繹諸書洗吏氛。悔不佩韋成造次，幸猶掛劍答殷勤。隻雞斗酒來行酹，三十六灣生暮春。
輓陳直學二首  其一 王邁
領袖鄉庠四十年，被書誤得到華顛。玉川大用不及試，東野古心常自鞭。抱疢二詩知命語，遺骸一偈小乘禪。修文地下非公願，生則當生兜率天。
輓陳直學二首  其二 王邁
飽看布褐與軒裳，識破都如夢一場。失鹿蕉間空咄咄，騎鵬天上去堂堂。命真不遇才何負，人已無存德未忘。珍重騅甥歌挽些，他年有淚灑檳榔。
輓趙南塘尚書汝談二首  其一 王邁
屈賈文章蚤善鳴，長楊制誥晚尤精。天仙一念墮塵世，屬籍千年誰老成。賀表明明規寶慶，諫箴字字砭端平。不堪耆舊凋零盡，淚到南塘覺盡傾。
輓趙南塘尚書汝談二首  其二 王邁
一自黄臺詠摘瓜，傷心吾道竟非耶。病來陶侃少獻替，老去謝安微誤差。萬里長江饒一曲，連城白璧略纖瑕。太玄草就無人識，付與知音弟子芭。
輓武剛方錄參 王邁
世科赫奕登相續，官守端方石介如。無節能開河內廩，進身耻覓帝城書。秩終九品人稱屈，善積千年慶有餘。馬耳家聲無失墜，二雛努力大門閭。
輓致政朱司戶二首  其一 王邁
枕上功名淚不乾，鏡中勳業老猶看。起家喜有千金子，入手纔沾九品官。衮衮天朝來錫賚，匆匆人事異悲歡。最憐當日稱觴處，桂茂蘭芳萱草殘。
輓致政朱司戶二首  其二 王邁
一生鐵硯費磨鑽，老去耽書廢食眠。不惜空門求利果，只將心事博長年。思賢已矣悲行路，福善昭然有老天。他日兒孫須鼎貴，燕山陰德賸流傳。
輓鄒帥母葉夫人二首  其一 王邁
詩書教子昔鄒母，燕喜寧親今魯侯。石窌疏封時陸續，魚軒迎養歲優游。精專十念湘山佛，髣髴三生閬苑儔。方擬繡輿扶上殿，不堪丹旐楚江頭。
輓鄒帥母葉夫人二首  其二 王邁
昨依綠水芙蓉幙，得傍華堂萱草陰。座末識裳蒙眄異，羹餘分潁念恩深。巢廬正灑萊衣淚，傳驛俄驚楚些音。二母生榮雖迥別，天寒陟屺一般心。
試五墨五首  其一 王邁
雪齋凡數種，此種出清漳。或作西齋號，南州許擅場。
試五墨五首  其二 王邁
長沙游玩地，多有墨工奇。舊說胡光烈，今誇鄭子儀。
試五墨五首  其三 王邁
柯山葉茂實，膠法頗精堅。潘李今何處，斯人得正傳。
試五墨五首  其四 王邁
齊峰何處是，似亦出柯山。此是西山物，研磨雙淚潸。
試五墨五首  其五 王邁
墨上署臣字，必曾經進來。一年磨一寸，須作墨中魁。
暮春即事 王邁
雲頭紅上三竿日，烟際青來數點峰。桑柘熟時鳩喚雨，麥花黄後燕翻風。
歸舟過桐江晚風不順 王邁
長江渺渺雨濛濛，自在扁舟一葉中。欲識此行無可意，往來俱被打頭風。
丙子詔後需捷四絕  其一 王邁
一面飛來打疊秋，農場已築管無憂。吾儂種殖三年學，未省書田還有收。
丙子詔後需捷四絕  其二 王邁
促織牆陰唧唧吟，早催衣褐上寒砧。砧聲似助蛩聲切，勾引征夫萬里心。
丙子詔後需捷四絕  其三 王邁
戰罷歸來月再盈，懸知得失繫心旌。應門稚子占蛛信，刺繡佳人聽鵲聲。
丙子詔後需捷四絕  其四 王邁
勝負相持日已多，看棋人已爛仙柯。淮淝非久捷書到，還折門前屐齒麽。
自贊善相 王邁
三分相士七分非，又似枯臞又似肥。好待功成名遂後，煩君只畫着蓑衣。
畫工又作道裝 王邁
揚州節鉞非吾愛，肯要腰纏十萬錢。只願天公多與壽，道巾野服伴胎仙。
贊彥廣兄喜相 王邁
數珠在手鹿隨身，一笑陶陶滿面春。天地知他心事好，百年饒與作閒人。
送人紙筆 王邁
阿連詩語已通神，玉版霜毫不厭珍。老我簿書安用此，自應回施與青春。
香山聞杜鵑 王邁
雲膚似膜千山暝，雨脚如麻四面飛。游子何曾動歸興，杜鵑故故喚人歸。
山郭檢踏途中聞杜鵑 王邁
已成客裏清明過，更聽山深謝豹啼。衮衮春愁無處着，試拚一飲醉如泥。
海棠 王邁
梅太清臞桃太肥，不濃不淡此花宜。何人筆下有香字，爲杜陵翁補逸詩。
菊花 王邁
忙裏何曾把酒卮，一秋心事付東籬。等閒應被西風笑，寂寞黄花末有詩。
元宵觀燈 王邁
元宵燈火出遊敖，鬭巧爭妍照綵鰲。官府只知行樂好，誰知點點是民膏。
和馬伯庸尚書四絕句  其一 王邁
晴瀾金色漾琉璃，日落春風拍岸時。鷗鳥不驚人去遠，掖垣南下樹參差。
和馬伯庸尚書四絕句  其二 王邁
步障隨車起暗塵，畫羅難隔艷陽春。水邊爭羨春陽柳，一歲東風一歲新。
和馬伯庸尚書四絕句  其三 王邁
玉泉山下水潺潺，不比溫泉洗玉環。濯罷九龍池內錦，纔教流出到人間。
和馬伯庸尚書四絕句  其四 王邁
絲絲垂柳拂金溝，學就宮娃舞態柔。莫遣落紅飄一點，長門春色不禁愁。
觀風堂觀叢刻 王邁
古碑真贋遞相承，俗刻紛紛滿笥縢。最是可憐越山石，不應只弔剡溪藤。
蓮花 王邁
蓮花出自淤泥中，過眼嫣然色即空。爭似泥塗隠君子，褐衣懷玉古人風。
又送地栗螃蟹簡趙倅詩 王邁
鏤玉雕瓊飣餖中，盃行到手莫辭空。詩仙比作西湖藕，俎豆蘋蘩入國風。
送筍菰與方德潤大琮右史仍求霜毫  其一 王邁
玉版丰標清更臞，紫姑道味頗甘腴。遣渠問訊紫薇老，後省厨供有此無。
送筍菰與方德潤大琮右史仍求霜毫  其二 王邁
狂吟不覺兔毫枯，偶探囊中笑子虛。欲覓管城何處是，中書君自有中書。
監試衛通判送桂花一枝得四絕句以謝  其一 王邁
花映眉間一點黄，笑將文字共平章。高枝定不輕分付，自有花爲知見香。
監試衛通判送桂花一枝得四絕句以謝  其二 王邁
天女吹香到酒邊，不須更著水沉烟。明年正月披香殿，人在玉皇香案前。
監試衛通判送桂花一枝得四絕句以謝  其三 王邁
君家結得此花緣，盛事龍頭四十年。書種至今香不斷，馨兒俱作廣寒仙。
監試衛通判送桂花一枝得四絕句以謝  其四 王邁
風月堂中傾國姝，別來風骨太清臞。良宵夢裏殷勤說，玉兔還能擣藥無。
參部至三山簡王宗教子文野二首仍寄觀潮拙稿子文舊詩名爲碧雲樓集  其一 王邁
昔艤歸舟傍淺沙，逢君躍馬看梅花。匆匆相見還相別，三十六灣天一涯。
參部至三山簡王宗教子文野二首仍寄觀潮拙稿子文舊詩名爲碧雲樓集  其二 王邁
別來雙鬢忽驚秋，一笑哦詩寬百憂。草舍繩樞聊爾爾，如何比得碧雲樓。
臘肉 王邁
霜蹄削玉慰饞涎，却退腥葷不敢前。水飲一盂成軟飽，隣翁當午息庖烟。
問邵武守劉無競克遜求邵武紅硃三首  其一 王邁
見說歸裝只載書，書囊拍塞載紅硃。不知滴露研磨剩，惠我刀圭點易無。
問邵武守劉無競克遜求邵武紅硃三首  其二 王邁
閲君吟稿日頻哦，句法金鎔字玉磋。自是集中多好處，從頭點滴費朱多。
問邵武守劉無競克遜求邵武紅硃三首  其三 王邁
自憐凡骨本難仙，安得泥壇七返丹。欲使身輕生羽翼，乞丹須是問劉安。
讀王伯大都承奏疏  其一 王邁
去非前日在端平，我以爲兄不敢名。若使去非觀此疏，須饒幼學作難兄。
讀王伯大都承奏疏  其二 王邁
屢下絲綸喚不來，來時已作去安排。吾宗有此好兄弟，欲往從之天一涯。
讀王伯大都承奏疏  其三 王邁
首疏明明點敗棋，次篇字字比元龜。人中龍定子瞻是，殿上龍非安世誰。
讀王伯大都承奏疏  其四 王邁
曳紫腰金滿闕庭，被渠喚作集瓜蠅。適從何處來居此，面目人嫌鬼亦憎。
讀王伯大都承奏疏  其五 王邁
金鏁難羈五色麟，行藏如減國精神。可憐張禹孔光輩，氣息奄奄泉下人。
讀王伯大都承奏疏  其六 王邁
直道年來冷似菰，西山去後有人扶。王郎此段真奇特，又喜三山出介夫。
讀王伯大都承奏疏  其七 王邁
佞夫苟賤糞甘嘗，餘子危言襲故常。若使秉彝猶未滅，也須泚顙細思量。
讀王伯大都承奏疏  其八 王邁
朝犯雷霆暮即行，竈間老婢莫猜驚。須知堂裏飣頭肉，不似山中野菜羹。
讀王伯大都承奏疏  其九 王邁
近得故人盈紙書，却將取辱笑吾徒。世間自有可羞事，曾見歐陽責范無。
讀王伯大都承奏疏  其一○ 王邁
聒耳喧啾厭畢逋，朝陽忍聽鳳凰孤。朝廷若貶饒州老，我亦甘心拜尹洙。
感歎時事  其一 王邁
十家生聚九無聊，雞犬驚惶避使軺。昔日青苗猶出鏹，如今俵紙作青苗。
感歎時事  其二 王邁
聞說永平全盛時，如雲冠蓋會京師。新來逐客令嚴甚，肉食滿朝無李斯。
贈無諍和尚四首  其一 王邁
佛祖曾經幾駡訶，却稱無諍意云何。寒山拾得哈哈笑，更有人癡似汝麽。
贈無諍和尚四首  其二 王邁
稽首叢林無諍師，我因有諍落便宜。問師無諍中三昧，笑指巖前沒字碑。
贈無諍和尚四首  其三 王邁
學道參禪空自忙，郭郎鮑老各郎當。不如卸取戲衫子，甘與人呼作啞羊。
贈無諍和尚四首  其四 王邁
達摩西來長子孫，不徒無諍且無言。後來鼻孔撩天漢，有眼何嘗看世尊。
蘭花 王邁
見山堂裏小春寒，觴政詩囊甚有歡。重客分明知小李，美人自在寫猗蘭。直須博去紉爲佩，只欠香來劣可餐。菊磵一枝尤灑落，不妨人作易芳看。
紅蛛 王邁
空裏游絲十丈長，直垂一顆絳紗囊。儂無喜事何須爾，往報槐花舉子忙。
劉氏內政及二寵同孕 王邁
中秋過後纔十日，廣寒侍人遭譴謫。墮在人間富貴家，依前不離姮娥側。劉郎風流世所無，醉中飲啖無精粗。三胎聞已俱孕秀，次第門外連懸弧。老子釋氏親抱送，想應屢入維熊夢。我今預作弄璋書，君須早辦湯餠供。
喬松歌 王邁
華陽有喬松，直幹千丈强。盤根據厚土，勁直凌秋霜。不知種者誰，拱把由羲皇。不受秦人封，鐵立心慨慷。下有青牛蹲，中有琥珀藏。長恐蛟龍姿，夜逐雷雨翔。我願爲胎仙，高風下相羊。共此清與高，保此堅與剛。共聞堯舜君，至治垂衣裳。玉帛交萬國，朝覲開明堂。我願爲榱桷，翼松爲棟梁。斲此冰雪根，繪畫施青黄。萬古永不朽，長久天日光。
戴老堂爲城西林兄作 王邁
闕下唐時裔，城西戴老堂。熊丸甘子嗜，雞饌飽親嘗。至行薰吾里，精心契彼蒼。定知家慶遠，蘭桂賸流芳。環堵陳圖史，高堂奉旨甘。桂枝和月種，萱草鬭春酣。玉帝垣居北，老人星現南。重哉忠孝責，硬作脊梁檐。
懷蔣力父監倉 王邁
冰結長江少躍鱗，天寒不見鴈來賓。翻雲覆雨羞餘子，霽月光風憶若人。丹穴鵷鶵行毓瑞，北堂燕喜倍生春。萬金消息何時到，一洗胸中萬斛塵。
歲暮呈同行蔡實甫 王邁
人生聚散類團沙，偶得聯驂餞歲華。竹杖徐行忘了簥，村醪小酌勝如茶。鄉情喜似輕千里，詩味相投各一家。便好扶携玉京去，孤山深處看梅花。
除夜共蔣力父有秋宿南浦館 王邁
客裏逢年酒半醺，篝燈課了送窮文。對牀共聽巴山雨，入夢休思巫峽雲。好整衣冠朝北闕，新栽桃李屬東君。平明各把菱花看，黄上眉間已十分。
寄林少忠因爲家叔再留之館  其一 王邁
擇師難似擇良醫，爭得奇功指俗迷。每羨君才如扁鵲，能爲後學發醯雞。作文須有奪胎法，卞惑先須刮膜篦。子姪明年看骨換，所求不止在刀圭。
寄林少忠因爲家叔再留之館  其二 王邁
年來師道孰知尊，溫飽何緣得浼君。鴻鴈暫爲粱稻計，牛羊誰爲牧芻勤。琴書到處聊娛目，羽翼生時要薄雲。我偶書田收一熟，向來正亦病人芸。
送林日升景高之毗陵傅氏館 王邁
情好相投歲月深，那堪天外話離襟。京華濁暑鄰三伏，荆水清風直萬金。鴻鴈稻粱聊老計，蛟龍雲雨有初心。三年名遂榮歸去，椿桂堂前候好音。
讀慶元黨人家乘  其一 王邁
羣僞欺天日，宋臣去國時。朝扶皇帝璽，暮植黨人碑。楚衆齊難勝，劉安晁遂危。抵龜公贊決，幾事併先知。
讀慶元黨人家乘  其二 王邁
方喜儒宗用，無何學禁嚴。甘心師管晏，絕口說伊濂。天豈斯文喪，人憂善類殲。一鳴公甚偉，直氣戢羣憸。
讀慶元黨人家乘  其三 王邁
石顯權傾帝，穰侯勢逼王。羣狐爭伺夜，丹鳳獨鳴陽。閶闔辭天仗，洋川佩郡章。誰嘗舒亶唾，有舌巧如簧。
讀慶元黨人家乘  其四 王邁
侂怒如關虎，曦謀比井蛙。公乎拚一死，國爾自忘家。庾亮塵難汙，劉輿膩莫加。修名與姱節，皎皎玉無瑕。
讀慶元黨人家乘  其五 王邁
本朝諸大老，謚議兩忠公。公去道鄉遠，名垂太史同。一時無顯位，千載播清風。韓呂多孫子，毋須添乃翁。
讀慶元黨人家乘  其六 王邁
時流酣富貴，雅道冷如菰。甘附武韋勢，相師張孔諛。識汙隨竈婢，氣短事家奴。使讀忠公傳，還能泚顙無。
謝趙倅送雙雉臘蹄 王邁
文雉雙雙彩翼開，闖籠照水不驚猜。想君當日中牟化，带得桑田馴底來。
送白糍與囊山老子 王邁
東坡以春笋，名爲玉版師。我獨謂玉版，正可名白糍。喫笋令人瘦，喫糍充人饑。慧眼曰不然，不如飲水肥。
謝永福陳夢得見訪 王邁
枝筇來訪白雲坳，絕異紅塵勢利交。把酒爲君澆磊磈，携詩就我定推敲。不曾出市曾龐老，安得爲雲逐孟郊。古錦囊中多秀句，家元書史莫徒抄。
送螃蟹 王邁
昔人瞻蟹憚監州，今獻霜螯助拍浮。料得監州應笑領，無腸公子也風流。
壽丞相 王邁
翼戴三朝冕有蟬，歸來今作地行仙。且看宮闕蕭何第，未泛江湖范蠡船。老境已憐周尚父，慶門方似漢韋賢。一盃仰祝椿松壽，歲歲流觴八日前。
壽徐直院 王邁
新春三六慶生申，曾立螭頭作近臣。論諫獨先聞藥石，代言何止見絲綸。漢星今日仍和虜，蹇叔當時最慮秦。萬古波濤看砥柱，祝君不必假靈椿。
壽太守 王邁
生申維嶽詠崧高，孕秀儲精歲月多。盛旦上元開甲子，前朝令節紀中和。銅符暫剖雄藩印，寶鴨行鳴禁路歌。天祐名臣錫難老，好將銅狄屢摩挲。
壽彭簿 王邁
武夷深處有台仙，嶽降元肖六日前。早挾雄文偕漢史，晚將奇策對堯天。一官祭竈真遊戲，萬里摶風吏勉旃。早晚菑川再惟上，好將名姓壓英躔。
壽鄭青山 王邁
蒼龍拂曉掛高寒，飛鞚翩然出帝關。九釀黄封中聖酒，一盃紅入上台顔。閹雛生怕韓公召，宮妾尤驚富相還。獨有帝心懷舊弼，未應霖雨閣青山。
壽陳貢元 王邁
潘胸萬卷富文章，天産英賢生玉皇。後日嶽神逢誕節，今朝昴宿出呈祥。秋風鶚表聲名遠，春浪龍門姓字香。來歲壽觴何處飲，西湖三月正韶光。
壽丘曹 王邁
三分辰月一分過，天産真仙積慶多。西國玉枝家世襲，霸陵銅狄手長摩。功名本自歸談笑，壽考何勞着詠歌。行直紫宸清夜宿，共驚蓮炬認鳴珂。
叔壽姪 王邁
纔經六日便頒春，還是長庚初度辰。蘭砌聲名千載舊，竹林風月幾時新。詩書本是吾家事，燈火須勤汝輩親。未把金盃爲壽祝，且期及第爲親榮。
句  其一 王邁
月香試看尤清絕，一在枝頭一在窗。
句  其二 王邁
未知死所先期死，自笑狂生老更狂。
賦薛侯 陳郁
薛侯俊健如生猱，不識中原生土豪。蛇矛丈八常在手，駱馬蕃鞍雲錦袍。往屬嫖姚探虎穴，狐鳴蕭蕭風立髮。短韉淋血斬將歸，夜斲堅冰濡馬渴。中都久住武城坊，屋頭養駱如養羊。枯萁不飽籬壁盡，狹巷怒蹄盆盎傷。只今栖栖守環堵，五月樵風吹宿莽。千金夜出酬市兒，客帳晝眠聽戲鼓。邊人視死亦尋常，笑裏辭家登戰場。銓勞定次屈壯士，兩眼熒熒收淚光。齒堅食肉何曾老，騎馬身輕飛一鳥。焉知不將萬人行，橫槊秋風賀蘭道。
天賜白 陳郁
君不見書生鎸羌勒兵入，羌來薄城束縛急。蠟丸飛出辭大家，帳下健兒紛雨泣。鑿沙到石終無水，擾擾萬人如渴蟻。挽絙竊出兩將軍，敵箭飛來風掠耳。道傍神馬白雪毛，噤口不嘶深夜逃。忽聞漢語米脂下，黑霧壓城風怒號。脫身歸來對刀筆，短衣射虎朝朝出。自椎雜寶塗箭創，心折骨驚如昨日。穀城魯公天下雄，陰陵一跌兵刀窮。檥舟不渡謝亭長，有何面目歸江東。將軍偶生名已弱，鐵花暗澀龍文鍔。縞帳肥芻酬馬恩，閒望旄頭向西落。
淮東楚客 陳郁
淮邦産寶皆奇士，楚客能詞只小夫。些語凄凉君自感，未應山色獨關渠。
題梅仙觀 陳郁
進了忠言隠姓名，萬年香火此山靈。可憐沉醉功名者，血染咸陽喚不醒。
石湖歸途 陳郁
人與西風結約來，芙蓉花氣撲吟杯。曲塘好處都行遍，带得一身秋色回。
城東看柳 陳郁
翻煖爲寒一信風，畫橋南北岸西東。春歸楊柳無私意，深淺青黄自不同。
上林歸鴉 陳郁
夕陽鴉背歛殘紅，萬點飛歸傍帝宮。應是上林棲宿穩，可曾驚散月明中。
友人官滿 陳郁
三年官滿冰霜潔，一日春回宇宙寬。曾向廳前種楊柳，綠陰留與後人看。
東園書所見 陳郁
娉婷游女步東園，曲徑相逢一少年。不肯比肩花下過，含羞却立海棠邊。
苦吟 陳郁
水驛荒寒天正霜，夜深吟苦未成章。閉門不管庭前月，分付梅花自主張。
蘇堤曉望 陳郁
荷邊清露襲人衣，風裏明蟾浴曉池。涼影潤香吟不得，手扳堤柳立多時。
山行聞春禽 陳郁
初陽烘霽途，繁陰布幽林。山禽互嘲哳，爲我流好音。傾耳須臾閒，已快清冷心。飛蓋何爲者，傲睨松之陰。翻然移他枝，餘弄不可尋。
景靈宮孟享 陳郁
幸驂恭謝覩繁華，馬上歸來戴御花。老婦稚兒相顧問，也頒春色到詩家。
自贊 陳郁
年方九秩開，丹臉映碧眼。習靜寸心安，味窮百事懶。由中以致和，聞道亦非晚。噫，十年譔述幸隨龍，二聖在天應默眷。
賦翁仲 陳郁
銅仙擎露秋風表，珍重劉郎千萬壽。老瞞攘鼎貽孫謀，因逼此仙俱受垢。仙寧折骨拒非招，恥爲姦雄效奔走。污名翁仲俾司門，口不能言心自否。洛陽宮殿一灰飛，天上此標獨長久。君不見堂堂冠劍隠霸城，萬古六丁驅鬼守。
偕潘寒巖陳定軒遊石湖次定軒韻 陳郁
貂裘絨帽護輕寒，坐馬端如坐席安。自別石湖三月去，又携玉友一番看。霜催菊磵風悽惻，雨浹蘆汀水渺漫。欲寄吟懷須勝地，千金同此買魚竿。
題梅花便面 陳郁
白團橫寫向南枝，冷蘂寒梢手自持。絕似曉空凉影裏，月明中有桂花時。
題林可山爲倪龍輔所作梅村圖後 陳郁
當年一句月黄昏，香到梅邊七世孫。應愛君詩似和靖，爲君依樣畫西村。
倦遊 陳郁
水於東江皆臣妾，山到衡陽無弟兄。兩處經行都已遍，老夫誰更別關情。
贈東華老真鍾逸士 陳郁
衣冠凉薄亦端嚴，爲到貧時解養廉。京洛家風今尚在，宗王恩禮舊曾沾。談高堅白囊無底，詞縱題紅筆退尖。自說學仙曾有遇，欲歸巖壑理抽添。
製梅花湯 陳郁
南枝開處覓春光，摘得冰葩蜜甕藏。留煮午湯消暑渴，吟騷牙頰有浮香。
憶浪顛 陳郁
偶同鄉友校吟編，因得平安到浪顛。心不干時清似水，髮緣憂國白於棉。半生景慕空千里，一紙寒溫廢二年。何日支筇隨此老，秋巖和菊薦冰泉。
憶錢春塘 陳郁
識面論心已半生，買山無計得同盟。行藏爲是關天理，會聚因難遂客情。月戶評春花影澹，風廊逃暑竹聲清。安舲何日來城角，細舉前吟爲再賡。
贈醫官吳將使 陳郁
不合生來愛苦吟，書淫傳癖到于今。江湖未遇醫治手，煩向詩脾謾一鍼。
贈僧玘長老 陳郁
客單近掛屋東偏，細看家風似閬仙。爲載月舡來茂苑，因披雲衲出潭田。詩篇熟誦如持咒，句法旁參若勘禪。既是西來須會意，此心還許野人傳。
贈道士李岫雲 陳郁
聞說讀黄庭，經年遠俗情。爲能參溟涬，因不賦清平。客滿轉呼酒，詩高偏避名。謫仙遊戲耳，終有玉函迎。
贈絲桐墨蕙呂能甫淮東制閫之客 陳郁
子向詩書外，尤於藝事優。桐絲傳古意，蘭墨寫離愁。黄閣能知己，朱衣必點頭。從來奇特士，何患不封侯。
贈鴻宿洲淮士 陳郁
洲沙宛在水中央，荻屋蓬窗似野航。不戰棄城誰執咎，偷生避地子何傷。賣力已化諸山寨，沽酒從開萬戶坊。如此撫摩能幾日，流民端可復耕桑。
次韻贈張秋巖 陳郁
清高非一事，最好是吟懷。吳會相逢日，春風入酒杯。雪舟回石浦，雲戶掩秋崖。合作蘭臺客，朝家有逸才。
贈施秋渚 陳郁
四海東洲老，傳家有阿戎。簪纓百年後，燈火一窗中。買宅鄰臺府，開園界水宮。山房喜相近，來往便詩筒。
贈翁運幹 陳郁
春陽和且澄，榆烟裊新燧。茲晨適解后，萬象獻嫵媚。悠哉高堂人，軒冕莫能累。頗珍湖海游，漸摩仁與義。因之玄思清，筆力挽春意。人生匪得朋，一欣何所寄。相期風花城，年年同健醉。
以七字律羽扇贈行 陳郁
匹馬東淮兩月奇，歸銜俄爾带新資。吟高已中唐人律，名重宜魁浙漕闈。彩舫香衝荷葉去，捷旗榮與菊花期。贈君羽扇還知否，文陣千軍可一揮。
贈勉周濟川 陳郁
坐窗長記別時愁，欲訊平安尚未由。客袂重來驚日久，義懷高甚薄雲浮。論心句好能令喜，到骨貧深不足憂。更向吟邊策勳業，江湖近日欠清流。
贈竹林翁 陳郁
爲竹爲花號不同，一般騷雅一般翁。東風紅紫飄零後，須看琅玕立雪中。
寄編修龔郎中 陳郁
說着池陽舊歲時，星郎事業世皆知。淮人自古真堪用，天下如今尚可爲。江南烽高黄塞近，街頭箭急赤囊馳。多應規撫煩君往，橫槊隨賡薄伐詩。
毛梧竹惠詩趁韻答贈 陳郁
三衢不住住王城，因向江湖得令名。朝士有書常倦答，騷壇分韻每先成。事臨口畫無遺策，交以心期肯待盟。貽我高吟粘屋壁，琅篇珠字照山楹。
答王雪窗惠詩 陳郁
窗以雪爲名，窗中人亦清。聽無多淡話，含不盡幽情。世態秋雲薄，吟懷霽月明。似聞藏古硯，石眼可曾晴。
次韻謝鄉陳浪顛  其一 陳郁
聞有上江船，令人喜欲顛。烹魚開尺素，被毳得純棉。細讀蠅頭字，誰欺鶴髮年。那堪寄來句，清比醉翁泉。
次韻謝鄉陳浪顛  其二 陳郁
流浪江湖久，空餘雪雨顛。才無時展布，愁與病纏綿。暮景知前事，榮途看少年。終然歸去是，家自有林泉。
郭戇菴惠詩爲謝 陳郁
相思長只認文星，霽後闌干卜夜憑。萬斛筆頭非錄錄，七年袍色未青青。字肩米老神尤健，詩角唐人氣欲陵。尚擬酒邊論契闊，看君談笑吸滄溟。
姜石帚貽書寄詩謝 陳郁
貪卧蘇臺一片雲，嘉招虛辱遠移文。吟人多半來投刺，倦客深慚自閉門。路隔江潮兼夕到，居連地勢兩州分。酬恩別有男兒事，它日逢君仔細論。
荼䕷次友人韻 陳郁
紅紫委空塵，猶鋪一架春。素瑶堆艷潔，綠带裊芳新。走雪詩能聖，扶香花有神。風流付杯酌，留與醉吟人。
洪橋客窗枕上 陳郁
桐葉飄零月似冰，並河燈火夜寒生。闌干倦倚投床去，卧聽趨朝過馬聲。
聽楊君彈古操 陳郁
年來雅道類聾瘖，到處笙歌只勸淫。肯抱焦桐閑訪隠，應思塵世少知音。離鸞別鵠皆風月，二典三盤不古今。聞子細彈千載事，吟夫已見聖人心。
憶古襄州西教場打毬 陳郁
憶參元帥古襄州，幾度莎場馬打毬。鞍轡閙裝都一樣，野夫不着皂貂裘。
得盧蒲江劉懲齋倡和墨 陳郁
天錫吟箋慰老懷，筆花文藻卷中開。二分者作有如此，一世之雄安在哉。疁邑墳荒惟宿草，玉堂人去幾秋槐。詩仙應赴詩家供，一展寒齋定一來。
觀鑄劍 陳郁
良鐵曾收漢益州，規模因塑古吳鈎。鑪安吉位分龍虎，火逸神光射斗牛。入水淬鋒疑電閃，臨崖發刃有星浮。知君斬却樓蘭了，戲袖青蛇住十洲。
過列山廟下 陳郁
撾鼓揚旗向石頭，列山山下使人愁。風前獨倚危檣立，遥認西淮四五州。
山中 陳郁
自入山中二十年，抗塵有道即爲仙。差科難到耽閑地，種穫因無負郭田。細事亦參齊物論，大還長勘娛真篇。詩成不敢題崖石，怕有江湖姓字傳。
秋潭爲吳仲益賦 陳郁
不留一葉山骨瘦，祇浸幾星波影寒。中有高人倚空闊，絕疑珠墮水晶盤。
爲證無得賦竹山 陳郁
好山雖可愛，懶入翠重重。靜看千竿玉，清如五老峰。徑陰禪履潤，林密佛香濃。靈運知師意，無勞躡屐躡。
空谷有幽蘭 陳郁
空谷有幽蘭，孤根倚白石。清晨作奇芬，凡卉各跼蹐。公子偶相值，□枝置錦席。敷榮忽變悴，色不貸一夕。信知傾國姿，羞任桃李責。所以富豪兒，睥睨林下客。
昔人貴松柏 陳郁
昔人貴松柏，爲有霜雪姿。折以贈遠別，歲寒心不移。願言且珍藏，聊慰千日思。青青隕秋黄，勿同楊柳絲。
虞美人草 陳郁
彭城高會日置酒，猴冠猶在婦人手。倉皇垓下已重圍，四面悲吟雜刁斗。當年舉珮不倒戈，到此空餘慷慨歌。虞兮反袂交淹泣，欲幸從兮可奈何。怨入青蕪知幾歲，舞恨摇芳無別意。妾身恨不事英雄，果是英雄安有淚。
趙園看白牡丹 陳郁
園林物物挾春光，獨許名花壓衆芳。雨艷寒輕清入骨，雪膚香瑩白含章。仙人聚土誇能染，學士承恩賦倚粧。幾欲寶酥煎洛蘂，遲回未忍折雲裳。
看落花 陳郁
飛紅飄白自交加，過了春光只嘆嗟。識得歲寒松竹耐，始知園圃謾栽花。
鶑燕 陳郁
紅杏牆連柳外門，春風池接暖烟村。陽和世界無分別，各自營巢長子孫。
射雁馬上口占 陳郁
脫手弦聲破曉寒，鴈身和箭衮花團。簷前曝背山翁喜，催喚兒孫逐馬看。
得狸奴 陳郁
穿魚新聘一銜蟬，人說狸花最直錢。舊日畜來多不捕，于今得此始安眠。牡丹影裏嬉成畫，薄荷香中醉欲顛。却是能知春信息，有聲堪恨復堪憐。
書江亭壁 陳郁
人間風浪最傾危，君自深藏了不知。只恐隨流禹門去，又翻頭角露天池。
爲薛叔載賦海隠 陳郁
見有闌干便艤航，不知炎日熬沙場。多應高枕歸篷下，夢到此亭都是凉。
木庵爲吳應祥隃賦 陳郁
木主乎東義近仁，斯庵名此稱斯人。遥知虛室蕭閒地，生意滿懷都是春。
得琴硯古雅堂 陳郁
端溪湮塞焦桐已，羅旅文房尚奢侈。古風雅志莫養成，從此詞章墮彫靡。仙巖名士獨不然，家有琴硯皆世傳。熨焦蛇斷互左右，俾受彈弄供磨研。耳根筆澤千載意，字□挽回淳朴味。乃知舊物是筌蹄，薰染皇墳歸繭紙。百篇因之奏帝傍，帝賚文美承恩光。歸來築堂標古雅，家學始末示不忘。邇來相傳貴珠玉，或侈金屏誇綉縟。心遊目視溺豪華，繼發一言流近俗。嗟余僻好惟古文，敬此堂名如敬君。何時登堂相撫玩，古雅之意期與君平分。
琵琶亭 陳郁
二嘆潯陽送客翁，忍將吾道等秋蓬。煢然商婦千呼至，貴甚監州一笑同。力學本爲明德計，能文祇是立言工。琶琵亭下愁情遠，付與長江寫不窮。
題王南杰遠明樓 陳郁
重欄俯江湄，四箔捲雲表。晴暉爍纖翳，萬里歸一眇。清高樓上人，眼闊天地小。何當倚秋空，吟送飛鴻杳。
題朱氏隠閑樓 陳郁
卜築雖城市，心安跡亦安。一樓深自適，萬事少相干。月向重簷待，山於曲檻看。門前車馬客，未必識天寬。
爲古艾鄭子剛賦可軒  其一 陳郁
未赴功名且釣船，忽勤王事即貂蟬。丈夫出處隨時變，須卜此心然不然。
爲古艾鄭子剛賦可軒  其二 陳郁
不容不辦屋三間，出即扃幽退隠閑。我蔽一言君記取，黄扉未必似青山。
爲朱柳州賦足庵 陳郁
名庵以足關天理，須向庵中靜處參。底事此心無所欠，祇緣與世不生貪。書淫過似專房樂，蔬食多於列鼎甘。却怪紫芝曾漏泄，從來坤勢闕東南。
遊葛氏山堂 陳郁
催詩雨裏載杯盤，名勝園林得借閑。百五日當春事閙，十三人坐宴堂寬。都拋世味言談外，盡出家藏意玩間。不是主人風度遠，客遊那有許清歡。
閉戶 陳郁
坐到心清有妙香，蒲團紙帳任更長。閉門不受庭前月，分付梅花自主張。
倚樓 陳郁
一聲新鴈一聲秋，獨向江樓倚莫愁。江上片雲將雨去，却留殘照管汀洲。
多景樓眺望 陳郁
江淮萬里天，歷歷在樓前。對景獨登覽，因思幾變遷。雲橫秋水外，鳥度夕陽邊。倦倚闌干北，令人思黯然。
商驛樓東望有感 陳郁
山川去接漢江東，曾伴隋侯醉此中。歌遶夜梁珠宛轉，舞嬌春席雪朦朧。棠遺善政陰猶在，薤送哀聲事已空。惆悵知音竟難得，兩行清淚白楊風。
爲僧如賦深居 陳郁
禪居自合入山林，闤闠之中豈是深。須信道人清似水，佳城如住海波心。
登法海寺小閣 陳郁
絕頂危梯緩步登，俯空幽閣據崚嶒。不知吟到無窮處，但覺一層高一層。
題治平寺壁 陳郁
越君嘗膽苦心摧，娃館春風正酒杯。絃管但知連夜樂，旌旗先已過溪來。麋衝曉霧遊荒苑，鴉立斜陽噪古臺。野客不談興廢事，綠陰深處摘青梅。
宿普化庵 陳郁
貪翫水雲鄉，來遲到夕陽。艤舡依釣石，欹枕借禪床。衾薄疑秋老，茶多覺夜長。節庵湖海客，語下不尋常。
題林月巖冷泉詩後 陳郁
巖裏空寒玉有聲，亭前淵靜鏡生明。從他流入香塵去，不礙源頭徹底清。
讀淮陰侯傳 陳郁
必得真王乃鎮齊，假王雖有亦奚爲。區區呂姥何能爾，自是將軍不三思。
讀唐子西漂母傳 陳郁
識得英雄爲理貧，果能誅項滅三秦。老增事去方撞斗，羞見沙頭澼絖人。
讀容齋三筆記 陳郁
大曆謀臣匪盡忠，時君好佛遂成風。詳陳福業因元載，輕授儀同付不空。此日有丘猶血刃，後來無賞失邊功。代宗繆濫惟何甚，千古容齋直筆公。
送胡月山歸湖山 陳郁
知從清淺水邊來，標致孤高似老梅。華館久同佳客住，錦囊多爲貴人開。消除世慮抄花譜，發越吟情戀酒杯。記取逋仙欠詩嗣，古祠香火莫塵埃。
送竹嶼韓議事遊邊 陳郁
風雪垂垂歲欲除，若爲驅馬問長途。才兼文武如君少，量納江湖近日無。吟旅筆靈花璀璨，带行刀古血模糊。經從渭水須留款，恐有論心老釣徒。
壽史相 陳郁
崧高當日慶生申，先占韶光恰一旬。勳業已追□伊佐，文章獨造孟軻醇。千齡社稷資盤石，萬國黎元入化鈞。餘事吏將商麯糵，一時取作鳳城春。
淮西何總卿 陳郁
頻年增竈起邊兵，給餉誰先足萬營。凡有求焉皆越從，不言功者尚爲卿。朝家豈是無公議，督府如何不動情。我爲箋天天已許，且將勳業換長生。
壽黄復庵 陳郁
移家載雪河橋住，吟過餘寒不出門。人遣奚奴傳吉語，天教詞客壽清樽。上林開到梨花了，次第牡丹紅欲笑。眉端聞說點微黄，應捧金牋承密詔。名隨春色滿乾坤，涪水之翁有耳孫。
壽毛荷塘 陳郁
嘗於勸耕日，杯酒祝騷人。年與我俱老，友惟君最仁。種蓮知性靜，吟草見天真。處世安如此，鬢毛應耐春。
贈眼齒科林殿幹 陳郁
眼必延厥光，齒必全厥剛。裂眥不足貴，所貴者目瞭。穿齦不足畏，所畏者唇亡。故恃明者必察，恃剛者必傷。此林氏子以是語語我，我亦以是語信其醫之良，因墨之右方。
贈醫士 陳郁
榆花着雨亂飄時，是處調虞費上池。好試平生醫國手，呼盧作五有天知。
贈談命 陳郁
術不與今同，清名亦可宗。學雖精象數，妙亦發鴻蒙。政自愁傍午，胡爲說併衝。生來忘利祿，祗合問詩窮。
送詩友歸西湖 陳郁
詩到西湖漸逼真，便當於此老吟身。舉頭莫看王侯面，失脚恐爲名利人。千載留芳惟好句，百年得意總微塵。鑱君姓字中興集，留伴梅花歲歲春。
送友人赴鄉舉 陳郁
我方治地種秋芳，君亦濡毫擬擅場。待得君歸醉重九，捷旗如我菊花黄。
句  其一 陳郁
闢戶夜通月，掬泉朝飲星。
句  其二 陳郁
煖爆花巖日，晴眠蘚石烟。
句  其三 陳郁
地曠日難晚，海寬天欲浮。
句  其四 陳郁
與子纔分手，何人更賞心。
句  其五 陳郁
遊歸雲衲破，定起石床溫。
句  其六 陳郁
道至無偏黨，心何有重輕。
句  其七 陳郁
萬事豈容人有意，一春多被雨無情。
句 王太沖
惟有楊花思空闊，正零落處是開時。
淳祐七年丁未十一月朔蔡久軒自江東提刑歸抵家時三館諸公以風霜隨氣節河漢下文章分韻賦詩送別得隨字 王撝
嵯峨武夷山，中有梁棟姿。鳳凰鳴高崗，隠見視其時。孰若阿房宮，下容五丈旗。孰奏簫韶樂，和聲召來儀。才大古難用，論高人先知。晦翁千載人，源流有餘師。衣傳正大學，時吐蹇諤辭。國步方險艱，憂端終南齊。袖有濟時策，真言琅玕披。忠嘉許稷契，不事激與隨。辯論黼座側，聽納天顔怡。林林陛楯郎，相顧胥嘆咨。中有張萬福，拜賀太平基。正頼中流柱，障瀾使東之。胡爲勇於去，神龍不容覊。平生廉靖操，爲國張四維。西風送漢節，凜凜生霜威。皇華馳周隰，晝錦輝繡衣。清臺占二星，今夕躔已移。江右九州地，俗弊民已疲。高褰赤帷裳，下照及隠微。刑清民乃服，莠除苗始滋。烹鮮戒政擾，漏魚寧網稀。要令珥筆俗，洗心學書詩。更令佩犢子，竭力事耘耔。鄱江歇瀾波，貫索韜光輝。丕變東楚俗，若咏洙泗涯。小試大儒效，泰山一毫釐。寧如立本朝，措世復雍熙。無容孔席暖，佇興宣室思。歸來納絳節，平步登黄扉。富貴推不去，乘留復奚疑。
句 王撝
蘭臺舊家學，胡不紹箕裘。
隠真洞 趙汝造
鼎湖劍佩有遺蹤，唐室真人羽化同。九轉藥成丹竈冷，五雲車去玉堂空。仙家日月蓬壺裏，塵世烟花夢寐中。徒有舊山流水畔，古松枝葉苦吟風。
題萬壽圓覺院  其一 吳鋼
梵室香飄隔竹聞，壁間肆筆爛奎文。山深翠輦經行處，猶卧從龍數點雲。
題萬壽圓覺院  其二 吳鋼
地偏境靜人無事，雨後風柔物可情。山鳥定知琴意好，倚花渾不作春聲。
題褒親崇壽寺 吳鋼
坳徑石䶥齖，梅枝礙竹斜。舊封妃子墓，殘照覺王家。亭砌旋風葉，巖流出洞花。飽參塵世味，得似野僧茶。
以久字韻賦翁仲 錢穎
武皇騎龍朝帝后，露濕銅仙古苔繡。景初命名翁與仲，無復衣冠仍漢舊。桓圭大劍高嵯峨，不動如山嚴鎮守。豈知屹立司馬門，九鼎暗移司馬手。變遷陵谷亦何易，洛陽塵埃一回首。因嗟寵辱非可常，世間何者爲長久。君不見後來荆棘埋銅駝，坐想失身橫隴畝。
再入臺 錢穎
紫綸飛下會稽山，衣繡歸來冠豸冠。驄馬長鳴天路熟，棲鳥重認禁枝寒。人憂時世方多事，我喜朝廷看諫官。堯舜君民身稷契，不爲容易不爲難。
秋胡子 錢穎
郎恩葉薄妾冰清，郎說黄金妾不應。若使偶然通一笑，半生誰信守孤燈。
題隠者所居 儲泳
盡日掩柴門，何人得見君。只因喧寂異，似有聖凡分。瀑近夜疑雨，山深晴亦雲。傳聞九霄翮，落羽正紛紛。
秋夕懷友 儲泳
樓高不敢眺，愁思滿滄洲。有夢隔千里，無書過一秋。晴風吹野樹，落日照寒流。客裏添蕭索，何時得共游。
題胡琴窗方徑 儲泳
詩窮推不去，終有惡圓心。樓倚風烟外，琴橫星斗沉。行看花四面，坐對竹千尋。却笑陶彭澤，歸來荒草深。
清閟軒 儲泳
萬竹中央住，清心自愛持。不除傷砌笋，慵洗宿禽枝。影落翻經處，聲敲入定時。重泥新雪壁，留待客題詩。
送春 儲泳
送春歸去後，身却在天涯。有夢忘爲客，見書如到家。樓空初入燕，柳暗欲藏鴉。故苑新桃李，閑開一度花。
聞采石分司芸隠訃 儲泳
忽聞千里訃，涕淚已交橫。遽奪英雄去，不教功業成。人疑藏六甲，天使伴長庚。惆悵青山夢，分明坐兩楹。
小園 儲泳
墾葦栽花柳，園林小小成。旋分黄菊本，新扁草堂名。池水通湖活，江風過竹清。不期車馬到，足自稱幽情。
亭下 儲泳
亭下冷泉清，松深地絕塵。細看門外樹，幾換寺中人。別嶂孤猿曉，幽花百鳥春。坐來危石上，疑是比丘身。
思歸 儲泳
客樓高處望，獨立對斜暉。負郭有田在，故山何日歸。秋深楊柳薄，水闊鷺鷥飛。風景正蕭索，何堪聞搗衣。
送人遊邊 儲泳
邊風吹鴈至，君却向邊遊。正立功名日，去防關塞秋。看鵰因撚箭，調馬試呈毬。奏凱歸時節，應須萬戶侯。
送兄潮舉 儲泳
老來偏惜別，此別更關情。水陸三千里，舟車一月程。鴈聲鄉思遠，鸞影旅魂驚。楊柳彫零盡，無枝可贈行。
寄兄玉老 儲泳
雷陽路迢遞，回首亦關心。重別因輕諾，遠行多近吟。客懷秋色早，歸夢嶺雲深。莫以書無益，人來惜萬金。
淀山寺 儲泳
無路接塵寰，中流擁翠鬟。望中疑有寺，游處若無山。過雨行雲濕，衝風釣艇還。龜邊舊鷗鷺，心事頗相關。
悼古鏡果佛慧法師 儲泳
霜毛垂半頂，說法國王前。定裏修千劫，佛中添一員。謚尊終後賜，真諦在時傳。講下諸徒弟，焚香石塔邊。
送陳雲崖 儲泳
出門即遠道，君去有誰令。詩價侯門賤，時情客路輕。晚雲歸獨樹，寒雨暗荒城。此地還相別，誰能不動情。
送盧萍齋 儲泳
當春雁北飛，之子獨南歸。寒暑本無定，去來應有機。柳烟迷客棹，花露濕征衣。明月人千里，相思消息稀。
紅藥 儲泳
紅藥階前半吐葩，露枝已入貴人家。不如庭下無名草，一度春風一度花。
涵虛閣 儲泳
菊秋梅臘百花春，過眼年華醉夢身。今日不因登此閣，不知人世是紅塵。
春日郊行 儲泳
東風吹著便成花，粧點園林賣酒家。田野可栽閑草木，十分春色在桑麻。
柬藏一 儲泳
靈竺山前滿逕苔，遊春車馬可曾來。共君便欲携尊去，一樹海棠花正開。
胡定齋惠墨求詩 儲泳
萬杵玄霜玉兔魂，刀圭煉就許平分。流珠輕滴銀蟾露，化作催詩一片雲。
春晝 儲泳
亭院深深春晝長，度窗蜂影去來忙。自從野菜花開後，一月熏爐不炷香。
送人 儲泳
昨日含愁始送春，今朝又復送行人。江頭楊柳不須折，那與愁眉替得顰。
覺來 儲泳
西風吹夢過錢塘，獨上孤山叩冷香。紙帳四垂燈影薄，覺來疑是月昏黄。
登漣漪閣 儲泳
傑閣枕平川，秋光淡遠烟。窗開林外景，影占水中天。野色歸吟笛，征帆過客船。危欄人徙倚，縹緲十洲仙。
光風霽月亭 儲泳
一段風流出自然，中和氣候嫩凉天。百年心事無人會，付與茅亭伴呂仙。
題梅塢畫推蓬梅 儲泳
冰魂銷不盡，招得上南枝。依約橫斜影，紗窗月上時。
月巖 儲泳
天然合成璧，落月透巖暉。不盡團圓影，應知晦蝕機。騎蟾人已去，擣藥兔忘歸。惟有婆娑桂，吹香度客衣。
嘉定二年秋重游洞霄 胡衍
餘杭泉石欠幽探，浄拂衣塵入翠嵐。九鎖山門雲上下，一峯天柱殿西南。元封舊事無人記，德壽仙游有客談。痛飲丹泉卧玄石，松風滿耳夢初酣。